Bayi baru lahir terpaksa hidup bergelap di Puchong gara-gara ‘blackout’ berpanjangan

PUCHONG: Gara-gara terputusnya bekalan elektrik di Kawasan Perumahan PDM Puchong Permai, kira-kira 120 orang penduduk terkesan termasuklah seorang bayi perempuan yang baru lahir.

Bayi perempuan tersebut merupakan cucu kepada salah seorang penduduk di situ iaitu Rubiah Abdul Aziz yang berkongsi kepada MEDIA VARIASI mengenai kejadian tersebut.

Kejadian tersebut dikatakan bermula pada Sabtu malam semasa semua penduduk kawasan sedang bergotong-royong membersihkan bilik elektrik kawasan perumahan itu.

Ketua PDM Wanita Puchong Permai itu berkata, semasa sedang berkemas, tanpa mengetahui puncanya, tiba-tiba berlaku sebanyak dua kali letupan dari bilik elektrik tersebut.

Menurutnya, pihak mereka sudah menghubungi Tenaga Nasional Berhad (TNB) untuk menyelesaikan masalah tersebut namun gagal.

“Dari situ, punca dari semalam, sampailah sekarang ini, elektrik masih tiada, kita sudah hubungi TNB, mereka cakap itu bukan urusan dan masalah TNB, katanya kami perlu panggil kontraktor.

“TNB datang tetapi tak boleh nak buat apa, apa-apa pun kami kena berurusan dengan kontraktor, jadi macam mana kami nak buat dengan kontraktor ini?” katanya.

Rubiah yang kesal dengan pilihan untuk menggunakan perkhidmatan kontraktor meluahkan bahawa perkara itu akan menyukarkan lagi keadaan.

Hal ini adalah kerana, kontraktor perlu dibayar dan mereka perlu membeli barang gantian kerosakan, ditambah lagi dengan hari minggu ini pastinya pemulihan bekalan elektrik itu akan lambat.

“Nak tunggu esok, macam mana nak tunggu sampai esok? Sudah beberapa hari kami tak ada elektrik.

“Saya lagilah, rumah dengan anak sedang berpantang, ada cucu kecil lagi, dan malam tadi cucu menangis-nangis, dengan nyamuknya, dengan panasnya, macam mana kita nak buat, berapa lama lagi nak tunggu elektrik boleh ada,” luahnya lagi.

Katanya perkara itu menyukarkan lagi keadaan buat cucunya kerana bayi tersebut baru sahaja berusia tiga minggu, dan terpaksa menghadapi keadaan tidak selesa itu untuk berhari-hari.

Dalam pada itu, Rubiah turut menyampaikan ucapan terima kasihnya kepada calon BN Parlimen Puchong, Datuk Seri Syed Ibrahim Kader yang telah sedikit sebanyak membantu mempercepatkan proses pemulihan bekalan elektrik di situ.

“Kami penduduk di sini juga mengucapkan terima kasih juga kepada Datuk Seri Syed Ibrahim yang telah membantu kami serba sedikit, terima kasih banyak-banyak.

“Beliau membantu kami untuk mempercepatkan proses memulihkan semula bekalan elektrik di kawasan ini,” katanya ketika ditemui di Kenduri Rakyat yang diadakan oleh penduduk kawasan perumahan itu pada Ahad.

Syed Ibrahim yang hadir kenduri tersebut juga dilihat sempat beramah mesra dengan penduduk kawasan sambil bertanya khabar mereka.

Untuk rekod, sebanyak 20 buah rumah dari tiga blok perumahan terkesan dengan kejadian terputusnya bekalan elektrik di kawasan itu.

Menurut TNB seperti dimaklumkan Rubiah, letupan dan kerosakan yang berlaku di bilik elektrik tersebut kemungkinan berpunca daripada plug atau fiusnya yang sudah lama dan perlu diganti.

Author

Faridah Amiratul

View all posts

View all posts


Caj QR DuitNow tidak bebankan golongan berpendapatan rendah – Anwar

KUALA LUMPUR: Perdana Menteri, Datuk Seri Anwar Ibrahim memberi jaminan bayaran transaksi baharu menerusi aplikasi QR DuitNow yang akan dilaksanakan November depan tidak akan membebankan golongan berpendapatan rendah.

Katanya, beliau ada berbincang dengan Gabenor Bank Negara Malaysia (BNM), Datuk Abdul Rasheed Ghaffour mengenai perkara itu dan mengikut penjelasan yang diberikan bayaran tersebut tidak dikenakan kepada golongan bawahan.

“Bank Negara Malaysia menjalankan tugas mereka.

“Sekarang apa yang penting tidak akan membebankan golongan berpendapatan rendah,” katanya kepada pemberita ketika hadir di Postnormal Times Exhibition di KL Jazz & Art Center, di sini hari ini.

Terdahulu, PayNet dalam satu kenyataan semalam memberitahu, terdapat dua e-pembayaran berbeza dikenakan caj, iaitu kadar diskaun peniaga (MDR) dan fi 50 sen bagi transaksi melebihi RM5,000.

Jelasnya, MDR bukanlah caj baharu atau tambahan, sebaliknya insentif untuk menggalakkan penggunaan pembayaran kod QR yang diperkenal pada 2019 dengan MDR telah dikecualikan.

Setakat ini, tiga bank iaitu Maybank, CIMB dan Public Bank telah mengecualikan caj DuitNow QR sehingga satu masa yang akan diberitahu kelak. – Kosmo!

Author

Media Variasi

View all posts

View all posts


Lelaki maut terkena renjatan elektrik

IPOH: Seorang lelaki maut dipercayai terkena renjatan elektrik di kawasan kilang lama yang sudah tidak beroperasi di Kampung Coldstream, Bidor pagi tadi.

Penolong Pengarah Operasi Jabatan Bomba dan Penyelamat Malaysia (JBPM) Perak, Mohamadul Ehsan Mohd Zain berkata, pihaknya menerima panggilan mengenai kejadian mengenai mangsa berusia lingkungan 40-an itu kira-kira pukul 11.30 pagi.

“Setibanya pasukan bomba di tempat kejadian didapati ada seorang mangsa lelaki terkena renjatan elektrik, namun tiada pengenalan diri pada mangsa tersebut.

“Pemeriksaan mendapati masih ada arus elektrik di kawasan mangsa dan kami memohon bantuan Tenaga Nasional Berhad ke lokasi kejadian,” katanya dalam kenyataan di sini hari ini.

Beliau berkata, mangsa disahkan meninggal dunia oleh pihak Kementerian Kesihatan di lokasi kejadian sebelum mayat mangsa diserahkan kepada pihak polis untuk tindakan selanjutnya. – BERNAMA


Pachara Apin fail tuntutan fasakh terhadap Afiq Muiz

PETALING JAYA: Episod isu rumah tangga membabitkan beberapa pasangan selebriti dan artis tanah air sejak awal tahun terus berpanjangan.

Terbaharu, isteri kepada pelakon Afiq Muiz, iaitu Pachara Apin hari ini membuat permohonan tuntutan fasakh terhadap suaminya di Mahkamah Rendah Syariah Petaling, Subang Bestari, di sini.

Pachara atau nama Islamnya, Nur Aaira Mahdeya, 32, hadir berseorangan dengan mengenakan jubah hitam dan pelitup muka.

Dia sempat menyambut sapaan media sebelum bergegas memasuki dewan.

Pada 14 Mei 2021, Pachara membuat laporan polis mendakwa Afiq menampar bahagian mukanya sebanyak lima kali, selain menendang perut dan menumbuk dagu sebanyak dua kali.

Pachara mendedahkan perkara itu menerusi hantaran di Facebook miliknya pada 30 November 2022.

Wanita itu turut memuat naik beberapa foto menunjukkan kecederaan dialami, selain beberapa bukti perbualan dipercayai dengan ahli keluarganya.

Pada Disember 2022, Afiq membuat laporan polis di Balai Polis Dengkil, Selangor selepas dituduh mencederakan Pachara.

Afiq atau nama sebenarnya Muhammad Afiq Muiz Azman Shah dilaporkan berkata, dia akan membawa kes ke mahkamah bagi membersihkan namanya yang sudah tercalar.

Untuk rekod, Afiq dan Pachara mendirikan rumah tangga pada 2019, namun pasangan itu masih belum dikurniakan cahaya mata.

Author

Tun Puteh Wanti

View all posts

View all posts


Ustaz Wadi Annuar mohon maaf kepada penganut Hindu

KUALA LUMPUR: Penceramah, Mohamad Wadi Annuar atau lebih dikenali Ustaz Wadi Annuar membuat permohonan maaf secara terbuka kepada seluruh masyarakat India beragama Hindu susulan kenyataannya mengenai ‘sembah syaitan’ membabitkan perayaan Thaipusam baru-baru ini.

Ia ekoran kenyataan ‘sembah syaitan’ itu disebutnya pada satu ceramah di Masjid Al-Azim, Masjid Negeri Melaka pada 10 Februari lalu.

“Dalam ceramah itu, saya menyebut mengenai perarakan Thaipusam yang di dalamnya ada sekumpulan orang Melayu Islam menyertainya dan saya menyatakan ajaran agama Islam tidak membenarkan penganutnya menyertai perayaan berbentuk agama itu.

“Namun saya terlepas pandang dengan menyebut perkataan ‘sembah syaitan’ dan ia adalah kesilapan daripada mulut saya.

“Maka hari ini, saya memohon maaf secara terbuka dan mengakui kesilapan itu. Saya mohon maaf kepada semua penganut agama Hindu dan masyarakat India di Malaysia khususnya, dengan seikhlas hati atas kekhilafan yang berlaku,” katanya dalam video permohonan maaf berkenaan, hari ini.

Permohonan maaf itu dibuat selepas selesai menyampaikan kuliah dhuha di sebuah masjid pagi tadi dipercayai di Sendayan, Negeri Sembilan, yang disiarkan secara langsung secara dalam talian di laman Facebooknya.

Kenyataan rasminya berhubung permohonan maaf itu juga kemudian dimuat naik di laman Facebook sama.

Mohamad Wadi berkata, beliau tidak berniat menghina agama lain atau menyinggung perasaan penganut bukan Islam.

“Saya tidak berniat menghina agama lain dan saya tidak berniat menyinggung perasaan penganut agama lain.

“Mana-mana yang ada muat naik potongan ceramah itu, diminta memadamkannya kerana ia boleh mengundang salah faham daripada penganut agama lain,” katanya.

Author

Tun Puteh Wanti

View all posts

View all posts


Hari Malaysia tonjol identiti, keunikan negara – Nancy

MELAKA: Sambutan Hari Malaysia 2022 di Dataran Memorial Pengisytiharan Kemerdekaan di Banda Hilir yang julung kali diadakan di luar Semenanjung, dilihat mampu menonjolkan identiti dan keunikan negara yang kaya dengan warisan serta kepelbagaian kaum kepada pelancong luar negara.

Menteri Pelancongan, Seni dan Budaya Datuk Seri Nancy Shukri berkata ia juga dapat memperkenalkan budaya Malaysia kepada pengunjung terutamanya dari luar negara berikutan Melaka juga dikenali antara destinasi utama pelancongan di negara ini.

“Dengan tema era 50-an dan 60-an serta etnik kaum masing-masing sudah pasti ramai hadir untuk meraikan dan menyaksikan sambutan yang diadakan pertama kali di luar Sabah dan Sarawak.

“Jadi mereka dapat menyaksikan juga kepelbagaian kita dari segi pemakaian yang dipakai kaum-kaum  terdapat di Malaysia yang mempunyai keunikan tersendiri,” katanya kepada pemberita di sini hari ini.

Mengulas lanjut, Nancy berkata pemilihan Melaka sebagai tuan rumah yang juga tapak bersejarah bagi pengisytiharan tarikh kemerdekaan secara tidak langsung memberi nilai tambah dalam merancakkan lagi sektor pelancongan negara.

“Setelah dua tahun tanpa sambutan secara fizikal, kita yakin rakyat negara ini tentunya teruja untuk meraikannya dan saya terharu melihat sambutan orang ramai yang datang awal ke sini seperti penganjuran pada Hari Kebangsaan sebelum ini.

“Saya ingin mengucapkan Selamat Hari Malaysia kepada semua rakyat Malaysia dan kitalah orang yang akan menentukan hala tuju negara ini untuk menjadi sebuah negara yang lebih maju, lebih membangun dan lebih berbudaya seperti mana kita mahukan selama ini,” katanya.

Dalam pada itu beliau berkata, penganjuran Hari Malaysia tahun ini juga dilihat membawa limpahan rezeki kepada penggiat industri pelancongan dan peniaga kecil untuk menambah pendapatan.

“Ini satu daripada daya tarikan yang amat menarik untuk Malaysia terutama festival seperti ini dan akhirnya menjadi satu acara kita untuk menjana pendapatan kepada negara.

“Banyak pengusaha kecil dapat menggunakan peluang ini untuk menjana pendapatan seperti penjual makanan, kraftangan dan sebagainya. Oleh itu, kita harus bersyukur untuk terus menyokong apa-apa jua aktiviti yang kita anjurkan demi rakyat Malaysia,” katanya. – BERNAMA


Waspada ketika sambut Aidiladha, elak kes Covid-19 terus meningkat – Khairy

KUALA LUMPUR: Menteri Kesihatan Khairy Jamaluddin menasihatkan orang ramai agar terus berwaspada apabila menziarahi ahli keluarga mereka menjelang sambutan Hari Raya Aidiladha hujung minggu ini bagi membendung peningkatan kes harian COVID-19.

Khairy menerusi ciapan di Twitter rasmi beliau hari ini berkata orang ramai perlu memakai pelitup muka apabila berada di kawasan tertutup dan sesak selain mengamalkan TRIIS (Test, Report, Isolate, Inform, Seek – Uji, Lapor, Asing, Maklum, Dapatkan Rawatan).

“Lakukan ujian kendiri sebelum balik kampung,” katanya.

Beliau berkata sambutan Hari Raya Aidilfitri lepas menyaksikan bilangan kes harian COVID-19 meningkat kepada 3,410 kes pada 12 Mei yang antara lain berpunca daripada peningkatan kadar pergerakan dalam masyarakat dan aktiviti berkumpulan. – BERNAMA

Author

Laini MN

View all posts

View all posts


Masalah pekebun kecil getah dibawa ke mesyuarat Kabinet Rabu ini

KUBANG PASU: Masalah harga komoditi getah di bawah paras harga siling yang dihadapi oleh penoreh getah dan pekebun kecil ketika ini akan dibincangkan dalam mesyuarat Kabinet, pada Rabu.

Menteri Pembangunan Luar Bandar, Datuk Seri Mahdzir Khalid berkata, Kementeriannya dan Kementerian Perusahaan Perladangan dan Komoditi (KPPK) telah mengadakan perbincangan bersama pada Isnin lalu bagi menentukan inisiatif untuk meningkatkan pendapatan penoreh getah.

“Kedua-dua kementerian ini ada kolaboratif dan perkara ini saya fikir nak selesaikan minggu ini juga, bukan minggu hadapan,” katanya.

Beliau berkata demikian pada sidang media selepas merasmikan Program Universiti Utara Malaysia (UUM) Membina Kesejahteraan Rakyat (Mekar) 2022 di kampus UUM Sintok, dekat sini, hari ini.

Hadir sama, Naib Canselor UUM, Profesor Haim Hilman Abdullah serta Pengerusi Penglibatan Ibu Bapa, Komuniti dan Pihak Swasta (PIBKS) Negeri Kedah, Zainol Abidin Mohamad.

Jelas Mahdzir, pihaknya akan membentangkan hasil perbincangan tersebut kepada Perdana Menteri, Datuk Seri Ismail Sabri Yaakob pada esok (Selasa) sebelum di bawa ke Mesyuarat Kabinet pada Rabu.

Kerajaan katanya, memberi jaminan ada inisiatif tertentu yang sedang diusahakan untuk membantu pekebun kecil dan penoreh getah keluar dari kemelut harga yang rendah.

“Kadang-kadang kita terlepas pandang golongan penoreh dan hanya nampak pekebun kecil yang merupakan pemilik tanah semata-mata. Dalam hal ini, kedua-dua golongan tersebut wajar diberi perhatian,” katanya.

Minggu lalu Mahdzir berkata, KPLB sedang merangka dua cadangan untuk diusulkan kepada Ismail Sabri bagi manfaat pekebun kecil Pihak Berkuasa Kemajuan Pekebun Kecil Perusahaan Getah (RISDA).

Dua syor tersebut ialah sama ada menaikkan harga lantai getah sekerap daripada RM2.50 sekilogram atau melanjutkan tempoh Bantuan Musim Tengkujuh daripada tiga bulan kepada enam bulan.

Author

Tun Puteh Wanti

View all posts

View all posts


‘Sudah menang syukur sajalah’ – TMJ

CYBERJAYA: Pemilik Johor Darul Ta’zim (JDT), Tunku Ismail Sultan Ibrahim membidas penyokong yang mempersoal persembahan beberapa pemain Harimau Malaya ketika aksi berdepan Kyrgyzstan, Khamis lalu.

Sebelum ini, segelintir penyokong dilihat mengkritik dan membuat perbandingan persembahan beberapa pemain Harimau Malaya, ketika aksi sulung Kumpulan D kempen kelayakan Piala Dunia 2026/Piala Asia 2027 di Stadium Nasional, Bukit Jalil.

Tunku Ismail yang juga Tunku Mahkota Johor (TMJ) berkata, semua pihak khususnya penyokong sepatutnya bersyukur apabila Harimau Malaya berjaya meraih kemenangan penting dalam perlawanan itu.

Tunku Ismail berkata, penyokong juga tidak seharusnya menjatuhkan semangat pemain yang sudah memberikan segala-galanya untuk membantu pasukan negara.

“Sudah menang syukur sahajalah. Lagi nak bising-bising menuding jari sini sana menjatuhkan semangat pemain negara sendiri. Semua pemain sudah beri segalanya, result (keputusan) pun Alhamdulillah.

“Awak nak jadi coach (jurulatih) ini kerja dalam industri bola sepak ke? Ada menang apa-apa ke? Support (sokong) saja pasukan kebangsaan dan diam lebih baik,” kata Tunku Ismail yang  juga bekas Presiden Persatuan Bola Sepak Malaysia (FAM).

Beliau berkata demikian menerusi satu komen yang dibuat di laman Instagram ekorharimaumalaya pada Sabtu.

Khamis lalu, Harimau Malaya mempamerkan kebangkitan luar biasa apabila bangkit daripada ketinggalan 3-1 untuk menewaskan Kyrgyzstan yang berada di ranking ke-97 dunia dengan keputusan 4-3.

Kemenangan itu menyaksikan skuad kendalian Kim Pan-gon menghuni tangga kedua Kumpulan D, berkongsi tiga mata bersama pendahulu, Oman yang menewaskan Taiwan 3-0.

Harimau Malaya akan berdepan pasukan ranking ke-152 dunia, Taiwan di Stadium Municipal, Taipei Selasa ini dalam usaha meraih kemenangan kedua.

Author

Fazleen Safina Abd Jamil

View all posts

View all posts


Baju raya mahal: Keperluan atau kehendak nafsu?

KUALA LUMPUR:  Menjelang 1 Syawal dalam masa hanya beberapa hari lagi, di samping biskut raya dan perhiasan rumah, ramai yang mungkin masih tercari-cari pakaian baharu untuk digayakan pada hari kemenangan selepas sebulan menjalani ibadah puasa.

Sejak bermula bulan Ramadan sehingga ke hari ini, isu baju raya mahal sama ada untuk lelaki mahupun perempuan terus menjadi bualan hangat dalam kalangan masyarakat terutama di media sosial.

Antara yang paling banyak diperkatakan adalah harga yang dikenakan tidak masuk akal, kualiti jahitan yang tidak kemas dan bahan kain yang mudah rosak. Semuanya ini membanjiri pasaran, sama ada di bazar jualan raya mahupun dalam pelbagai platform e-dagang.

Malah jenama terkenal juga turut mendapat tempias kritik sama apabila kualiti pakaian yang dijual dipertikaikan kerana tidak setanding dengan harga yang ditawarkan.

Tinjauan Bernama mendapati tempat tumpuan orang ramai khususnya golongan B40 membeli-belah persiapan hari raya di Jalan Tuanku Abdul Rahman (TAR)  dan Masjid India dijual pada harga yang agak mahal RM100 ke atas walaupun dijual hanya di bazar raya.

“Tahun ini memang terasa kenaikannya berbanding tiga tahun lepas. Memang nampak beza sebab setiap tahun saya akan membeli baju raya di Jalan TAR. Untuk tahun ini saya memilih untuk membeli baju raya dalam talian sahaja,” kata Nur Nawwarah Abdullah, 18, yang sempat ditemu bual Bernama.

Pandangan sama dikongsi Nurul Atilah Shahrizal, 23, yang turut terkesan dengan kenaikan harga baju raya pada tahun ini.

Kenaikan berkenaan membuatkan pelajar universiti swasta ini tidak bersemangat untuk membuat persiapan raya kerana dilihat harga yang dijual di bazar raya tidak masuk akal dan amat membebankan.

“Saya rasa sepatutnya harga baju raya di Jalan TAR seharusnya mampu milik dan berpatutan tetapi apa yang saya lihat hampir kebanyakannya bermula RM100 ke atas,” kata anak jati Kuala Lumpur ini.

Dekan Fakulti Ekologi Manusia Universiti Putra Malaysia (UPM) Prof Dr Mohamad Fazli Sabri ketika diminta mengulas isu ini mempunyai pandangan tersendiri mengapa harga baju raya di negara ini semakin meningkat saban tahun dan amat ketara berbanding tiga tahun lepas.

Beliau mengandaikan kenaikan peratusan harga sekitar 10 hingga ke 20 peratus selepas pandemik COVID-19 tiga tahun lepas yang melonjakkan kos sara hidup sehingga memaksa penjual baju raya turut menaikkan harga.

“Jika dibandingkan dengan kenaikan harga makanan, memang masuk akal peningkatan itu yang disebabkan oleh kesan peperangan antara Ukraine dan Rusia sehingga Malaysia turut merasai kos kenaikan import bahan makanan sehingga peniaga menaikkan harga jualan.

“Untuk baju raya,  saya rasa punca kenaikan harga mungkin disebabkan bahan bekalan kain yang diimport serta kos lain seperti pengangkutan yang meningkat bukan sahaja di negara ini tetapi di seluruh dunia,” katanya kepada Bernama.

Namun beliau berpendapat tiada keperluan untuk kerajaan mengawal harga baju raya, memandangkan ia bukanlah keperluan seperti makanan, malah pengguna masih lagi boleh meneruskan kehidupan seperti biasa sekiranya tidak membeli baju raya.

Pengarah Urusan Kumpulan Jakel Datuk Seri Mohamed Faroz Mohamed, bagaimanapun menafikan kenaikan harga baju raya kerana bahan tekstil yang diimport ke Malaysia sedang mengalami penurunan harga.

Beliau memberitahu Bernama, kilang kain seperti di China dan Bangladesh tidak mengalami kenaikan harga disebabkan harga petroleum yang ketika ini turun turut memberi kesan kepada penurunan harga bahan tekstil.

Kenaikan atau penurunan harga petroleum turut memberi kesan kepada harga tekstil memandangkan kebanyakan fabrik yang digunakan ketika ini turut diperbuat daripada polimer yang berasaskan petroleum.

“Disebabkan itulah Jakel mampu menawarkan harga murah dan berpatutan kepada rakyat Malaysia tahun ini,” katanya menambah, syarikatnya juga turut menawarkan baju raya Rahmah untuk memberikan peluang kepada golongan B40 membeli baju raya.

Faktor lain yang membolehkan syarikatnya menawarkan baju raya Rahmah serendah RM148 untuk baju Melayu lelaki berbanding harga sebelumnya RM258 ke atas adalah disebabkan pembelian secara pukal.

Selain Jakel, terdapat beberapa butik jenama terkenal seperti Sabella turut menyertai inisiatif yang digerakkan Kementerian Perdagangan Dalam Negeri dan Kos Sara Hidup (KPDN) bagi meringankan bebanan rakyat terutama golongan memerlukan.

Sementara itu, Timbalan Setiausaha Agung Gabungan Persatuan Pengguna Malaysia (FOMCA), Nur Asyikin Aminuddin berpandangan, pengguna seharusnya tidak mengikut trend baju raya sehingga terpaksa membelanjakan wang begitu banyak hanya semata-mata untuk sepasang baju.

“Murah tidak semestinya tidak berkualiti dan mahal tidak semestinya berkualiti tinggi. Oleh itu, pengguna haruslah pandai membuat perancangan dalam perbelanjaan.

“Pengguna juga perlulah cakna dan waspada penjualan baju dalam talian kerana ada yang menyamar sebagai scammer dan menjual baju raya yang berjenama dengan harga murah tetapi kemudian akan menghilangkan diri atau mencari pelbagai alasan selepas menerima duit daripada mangsa,” katanya.

Scammer penjualan baju raya murah dilaporkan semakin berleluasa tahun demi tahun sehingga mengakibatkan pengguna terpedaya dengan harga ditawarkan. Malah, sebanyak RM121,488 kerugian direkodkan bagi tempoh sembilan tahun sejak tahun 2014 hingga 2022 untuk kes penipuan beli baju raya.

Pengarah Jabatan Siasatan Jenayah Komersial (JSJK) Bukit Aman, Datuk Mohd Kamarudin Md Din dipetik berkata, tidak dinafikan scammer mengambil peluang untuk menipu terutama sekali melibatkan pembelian secara dalam talian.

Isu penipuan baju raya mendapat perhatian meluas apabila Kementerian Komunikasi dan Digital (KKD) turut berkongsikan taktik penipuan pembelian baju raya, antaranya, scammer akan membuat akaun palsu di media sosial sebelum menawarkan dengan harga promo serta murah.

Mangsa yang tertarik kemudian akan membuat transaksi ke akaun individu dan apabila tidak menerima parcel, mangsa kemudian menghubungi pihak terbabit sebelum dimaklumkan ada sekatan penghantaran. Scammer akan meminta mangsa membuat bayaran tambahan dan menjanjikan pulangan wang selepas parcel diterima.

Hakikatnya, semuanya berbalik kepada diri sendiri kerana pelbagai pilihan ada sekiranya mereka ingin memiliki baju raya. Jika tidak mampu membeli baju baharu, bolehah membeli baju terpakai yang harganya lebih murah atau mengenakan sahaja baju raya sebelum ini.

Dalam suasana gembira meraikan kedatangan 1 Syawal, pengguna masih perlu bijak untuk membezakan yang mana keperluan dan yang mana kehendak hawa nafsu.

Gaji awal yang diterima bukan untuk sakan berbelanja, bagi mengelakkan daripada dibebani kesempitan wang apatah lagi hutang kerana masih ada pelbagai perbelanjaan lain diperlukan sama ada ketika perayaan ataupun selepas itu. – BERNAMA


PRN di 6 negeri dijangka telan belanja RM420 juta

PUTRAJAYA: Suruhanjaya Pilihan Raya (SPR) menganggarkan kos pelaksanaan Pilihan Raya Negeri (PRN) di enam negeri pada 12 Ogos depan sebanyak RM420 juta.

Pengerusinya, Tan Sri Abdul Ghani Salleh berkata, peruntukan itu melibatkan sebanyak 3,450 buah pusat mengundi, manakala seramai 153,760 petugas bakal dilantik bagi mengendalikan PRN kali ini.

“Manakala, sebanyak 3,190 buah pusat mengundi biasa mengandungi 17,048 saluran dan 260 pusat mengundi awal bagi pengundian yang mengandungi 377 tempat mengundi atau saluran awal turut digunakan.

“Selain itu, sebanyak 173 Pusat Penamaaan Calon (PPC) dan 186 Pusat Penjumlahan Rasmi Undi (PPRU) juga bakal digunakan,” katanya pada sidang akhbar khas di sini pada Rabu.

Terdahulu, Abdul Ghani mempengerusikan mesyuarat khas bagi menentukan tarikh-tarikh penting PRN yang melibatkan Kedah, Kelantan, Terengganu, Pulau Pinang, Selangor dan Negeri Sembilan.

Hari pengundian bagi pelaksanaan PRN di enam negeri berkenaan adalah pada 12 Ogos, dengan hari penamaan calon pada 29 Julai.

Pengundi boleh membuat semakan pengundian bagi mengetahui maklumat pusat mengundi, saluran mengundi dan nombor bilangan masing-masing bermula 17 Julai ini.

Semakan boleh dibuat melalui portal semakan di pautan http://mysprsemak.spr.gov.my atau hotline SPR di talian 03-88927018/7218/7124 atau melalui aplikasi MySPR Semak.

Author

Fazleen Safina Abd Jamil

View all posts

View all posts


Polis siasat video tular “derhaka ibu”

PORT DICKSON: Polis telah membuka satu kertas siasatan berhubung video tular bertajuk ‘Derhaka Ibu’ yang dimuat naik seorang aktivis, Yusuf Azmi.

Ketua Polis Daerah Port Dickson, Superintendan Aidi Sham Mohamed berkata, pihaknya telah mengesan video berkenaan pada pukul 4.30 petang semalam berkenaan seorang lelaki telah melakukan kekerasan terhadap seorang warga emas.

Menurutnya, siasatan awal mendapati, rakaman video itu dibuat rentetan satu kejadian berlaku pada 28 September lalu kira-kira pukul 9.28 malam melibatkan selisih faham antara adik beradik kepada warga emas tersebut di Taman Pertama Port Dickson.

“Kes disiasat di bawah Seksyen 323/427 Kanun Keseksaan dan kini sedang memanggil saksi-saksi untuk diambil keterangan bagi membantu siasatan kes ini,” katanya hari ini.- Kosmo!

Author

Media Variasi

View all posts

View all posts


Piala Malaysia: KL City dalam bahaya, Selangor menang bergaya

KUALA LUMPUR: Misi Kuala Lumpur (KL) City FC dalam mempertahankan Piala Malaysia tampak sukar selepas tewas tipis 0-1 kepada Terengganu FC (TFC) di laman sendiri pada aksi suku akhir pertama, malam tadi.

Perlawanan di Stadium Bolasepak Kuala Lumpur, Cheras di sini menyaksikan KL City terlebih dahulu menguji gawang TFC selepas percubaan ketua pasukan Paulo Josue melewati palang gol pada minit ketiga.

Bagaimanapun, penyerang import Skuad Penyu, Kpah Sherman memanfaatkan situasi kelam kabut di depan pintu gol tuan rumah dengan melepaskan sepakan leret untuk membuka tirai jaringan buat TFC pada minit ke-14.

Pasukan bimbingan Nafuzi Zain yang terus “ghairah” melancarkan serangan ke kubu skuad warga kota hampir menambah jaringan kedua apabila sepakan voli Sherman diselamatkan penjaga gol Kevin Ray Mendoza pada minit ke-30 sebelum Josue berpeluang menyamakan kedudukan KL City namun tandukannya singgah di palang gol, lima minit sebelum menuju ke bilik persalinan.

Bersambung babak kedua, TFC “tempang” dengan 10 pemain apabila tindakan penjaga gol Mohd Suhaimi Husin menjatuhkan penyerang Colombia, Romel Morales, di luar kotak penalti mengakibatkannya diperintah keluar padang pada minit ke-62.

Penjaga gol gantian, Mohd Shamirza Yusoff yang menggantikan Mohd Faiz Mohd Nasir menampilkan aksi cemerlang apabila menyelamatkan dua percubaan berbahaya tuan rumah pada minit ke-67 iaitu sepakan percuma Josue disusuli sepakan pemain pertahanan Giancarlo Gallifuoco.

Walaupun mempunyai kelebihan bermain dengan seorang pemain, skuad kendalian jurulatih berpengalaman dari Croatia, Bojan Hodak gagal menembusi benteng pertahanan TFC, dan kedudukan itu kekal sehingga wisel penamat dibunyikan.

Dalam pada itu, juara 33 kali, Selangor FC meneruskan rentak cemerlang di bawah kendalian pengendali baharu, Tan Cheng Hoe dengan menumpaskan Negeri Sembilan FC 2-0 di Stadium Majlis Bandaraya Petaling Jaya, Kelana Jaya.

Tuan rumah yang mendominasi separuh masa pertama mendapat beberapa peluang keemasan untuk merobek gawang pelawat terutamanya menerusi tonggak serangan dari Myanmar, Hein Htet Aung namun dua percubaannya, masing-masing pada minit kedua dan minit ke-45 dinafikan penjaga gol Negeri Sembilan, Ahmad Syihan Hazmi Mohamed.

Padah menimpa skuad Hobin Jang Hobin itu apabila Herold Mark Goulon pemain dilayangkan kad merah pada minit ke-54 susulan tindakannya menjatuhkan pemain pertahanan Sharul Nazeem Zulpakar, sekali gus menyaksikan Selangor dianugerahkan sepakan penalti yang disempurnakan penyerang dari Brazil Herlison Caion, selang dua minit kemudian.

Selangor yang terus menguasai perlawanan akhirnya melengkapkan kemenangan berharga malam ini apabila pemain gantian, Aliff Haiqal Lokman Hakim Lau menggamatkan penyokong tuan rumah selepas sepakan kaki kirinya menewaskan Ahmad Syihan pada masa kecederaan babak kedua.

Keputusan diraih Selangor menyaksikan mereka mempunyai bekalan selesa untuk dibawa ke Stadium Tuanku Abdul Rahman, Paroi apabila dijadual menentang Negeri Sembilan manakala TFC pula menanti kunjungan KL City, dengan kedua-dua perlawanan timbal balik dijadual berlangsung 12 November ini. – BERNAMA


Seramai 43,019 pelajar sekolah menengah dikesan merokok

KUALA LUMPUR: Saringan yang dijalankan terhadap 1.3 juta pelajar sekolah menengah menerusi  program Kesihatan Oral Tanpa Asap Rokok (KOTAK) tahun lalu mendapati seramai 43,019 pelajar terlibat dengan tabiat merokok.

Timbalan Menteri Kesihatan, Lukanisman Awang Sauni berkata, dalam tempoh yang sama hasil saringan yang dijalankan terhadap 2 juta pelajar sekolah rendah mengesan seramai 341 murid turut terjebak dengan perbuatan itu.

“Murid yang dikenal pasti merokok diberikan intervensi berkenaan rokok, manakala murid yang tidak merokok diberikan pendidikan kesihatan berterusan bagi memastikan mereka kekal tidak merokok,” katanya pada sesi soal jawab di Dewan Negara hari ini.

Beliau berkata demikian menjawab pertanyaan Senator N. Balasubramaniam yang ingin tahu perkembangan terkini pihak Kementerian Kesihatan dalam Generasi Penamat-Anti-Rokok (GEGAR-18) dan sejauh manakah kempen ini berhasil.

Lukanisman berkata, Kementerian Kesihatan (KKM) akan terus memperkasa dan memperluaskan program GEGAR-18 yang bertujuan memberi pengetahuan perundangan dan pendidikan berterusan untuk mewujudkan persekitaran bebas dari sebarang bentuk amalan merokok.

“Kempen ini juga dijalankan bagi memastikan kumpulan GEGAR-18 ini kekal bebas rokok sepanjang hayat mereka. Kempen GEGAR-18 juga telah dijalankan di sembilan Institusi Pengajian Tinggi (IPT) dengan kerjasama Yayasan Sukarelawan dan Kementerian Pendidikan tinggi.

“Selaras dengan kempen GEGAR-18 ini juga, sebanyak 19 kampus universiti telah melaksanakan program MQUIT Universiti dan buat saringan serta intervensi untuk menghentikan tabiat merokok dalam kalangan pelajar pengajian tinggi,” katanya.

Katanya KKM juga akan terus memperluaskan kempen GEGAR-18 bagi golongan belia yang tidak memasuki mana-mana IPT melalui kerjasama Majlis Belia Malaysia dan pertubuhan lain yang berkaitan. – BERNAMA


Perjuangan pemimpin dahulu bentuk jati diri bangsa masa ini

CYBERJAYA: Timbalan Perdana Menteri, Datuk Seri Fadillah Yusof berkata pengorbanan jerih perih pemimpin terdahulu dalam memperjuangkan kemerdekaan harus sentiasa diingati dan dihargai.

Menerusi hantaran di Facebook rasminya, beliau berkata perjuangan serta pengorbanan para pemimpin terdahulu telah membentuk jati diri bangsa Malaysia hari ini.

“Merdeka harus sentiasa tersemai dalam setiap jiwa kita, bagi memperingati legasi dan warisan tokoh-tokoh seperti Almarhum ayahanda saya Yusuf Merais, antara yang berjuang dengan semangat waja penuh pengorbanan dan keazaman tanpa mengenal titik henti.

“Bersama rakan seperjuangannya Rosli Dhobi, mereka gigih mengukir sejarah kemerdekaan negara, sebagai sebuah kisah yang penuh dengan curahan keringat, pengorbanan dan keberanian.

“Perjuangan serta pengorbanan mereka yang terdahulu telah membentuk jati diri bangsa kita sehinggalah hari ini,” katanya.

Tambahnya, semua kaum di negara ini saling melengkapi antara satu sama lain dalam meraikan kepelbagaian, keunikan budaya, kepercayaan di negara telah menjadikan Malaysia sebuah negara yang aman dan makmur.

“Cahaya Merdeka yang menyala dalam jiwa kita adalah warisan daripada mereka yang merupakan sumber semangat yang mampu kita abadikan dalam setiap usaha kita sehingga kini.

“Berakar umbi daripada legasi merdeka, perpaduan ini memaknai hubungan kukuh yang menyatukan kita sebagai rakyat Malaysia.

“Segulai Sejalai (Seiring Sejalan) kita memandang ke hadapan, melukis potret kemajuan yang kemakmuran dan perpaduan bersatu,” luahnya.

Beliau yakin setiap kejayaan yang Malaysia kecapi adalah didorong oleh roh merdeka, sebagai ingatan bersama terhadap obor perjuangan yang telah dinyalakan generasi terdahulu.

“Masa depan Malaysia diwarnai pertumbuhan negara yang berterusan, didorong oleh roh merdeka, sebagai ingatan bersama kita terhadap obor perjuangan yang telah dinyalakan generasi terdahulu,” jelasnya.

Author

Nurul Ain Japri

View all posts

View all posts


Projek telah terima SST tidak akan dibatalkan – Anthony Loke

PUTRAJAYA: Mana-mana projek yang telah dianugerahkan Surat Setuju Terima (SST) tidak akan dibatalkan, biarpun ia dilakukan secara rundingan terus sebelum ini, kata Menteri Pengangkutan, Anthony Loke Siew Fook.

Beliau berkata, ia merupakan dasar kerajaan sedia ada dan memberi jaminan projek penting dan kritikal yang memerlukan tindakan segera tidak akan dibatalkan.

“Apabila kerajaan sekarang ambil alih, Perdana Menteri, Datuk Seri Anwar Ibrahim yang juga Menteri Kewangan mengarahkan mana-mana projek yang belum dianugerah SST, kena buat secara tender. Dan kalau projek telah diluluskan secara rundingan terus, ia perlu ditender semula,” katanya pada sidang media selepas program pemerkasaan sistem pengurusan keselamatan trafik jalan raya di sini hari ini.

Sebelum ini, media melaporkan Kementerian Pengangkutan bersetuju membuat semakan semula ke atas lima projek pembangunan yang melibatkan nilai kontrak keseluruhan hampir RM650 juta untuk dilaksanakan secara tender terbuka atau tender terhad.

Loke berkata kelima-lima projek itu sebelum ini diluluskan untuk dibuat perolehan secara rundingan terus, namun surat setuju terima belum dikeluarkan.

Mengenai projek landasan Laluan Rel Pantai Timur (ECRL), Loke berkata, penjimatan kos pembangunan keseluruhan (TDC) RM11.01 bilion adalah hasil rundingan sebanyak dua kali yang dilakukan sejak 2018.

Katanya, ECRL 3.0 (Projek ECRL terkini) adalah berjumlah RM74.96 bilion dengan kos pembinaan rendah sebanyak RM50.27 bilion, manakala kos lain antaranya Faedah Semasa Pembinaan (IDC) dan kos pengambilan tanah berjumlah RM24.69 bilion.

Semalam, Anwar dilaporkan berkata, ECRL akan diteruskan dengan pengurangan kos sebanyak RM11.01 bilion berbanding kos keseluruhan asal berjumlah RM85.97 bilion yang diluluskan pada 2016.

Anwar berkata, kos keseluruhan ECRL lebih rendah walaupun ada penambahan permohonan dari segi kos berikutan laluan yang baharu dan projek tersebut masih terikat dengan perjanjian yang lama. – BERNAMA


Polis serbu sarang penagih dadah, 18 lelaki ditahan

SEREMBAN: Polis menahan 18 lelaki selepas menyerbu ‘sarang’ penagihan dadah di sebuah pondok di dalam kebun getah, di Felda Jelai 4, Gemas dekat sini, semalam.

Ketua Polis Daerah Tampin, Supt Anuwal Ab Wahab berkata, kesemua yang berusia lingkungan 23 hingga 55 tahun itu ditahan menerusi Op Sarang kira-kira pukul 8 pagi hingga 2 petang.

Beliau berkata hasil pemeriksaan turut merampas enam peket dadah jenis heroin seberat 301 gram (g) dan empat peket plastik mengandungi syabu seberat 51.25 g dengan keseluruhan rampasan dianggarkan bernilai RM10,000.

“Ketika ditahan ada yang sedang leka menghisap dadah dan ada yang sedang melakukan urusan jual beli dadah. Mereka menjadikan kebun getah sebagai lokasi melepaskan gian.

“Hasil ujian saringan awal mendapati mereka positif Morphine dan Methamphetamine,” katanya dalam kenyataan di sini hari ini.

Anuwal berkata masing-masing direman antara empat hingga tujuh hari bagi siasatan lanjut mengikut Seksyen 39B, Seksyen 12 (2) dan Seksyen 15(1)(a) Akta Dadah Berbahaya 1952.

Katanya hasil daripada operasi itu juga berjaya memutuskan rangkaian bekalan dadah kepada penagih di sekitar kawasan Felda Jelai, Gemas. – BERNAMA


Penemuan puluhan bangkai kucing: Persatuan Haiwan Malaysia menggesa veterinar buat siasatan

KUALA LUMPUR: Persatuan Haiwan Malaysia menggesa Jabatan Perkhidmatan Veterinar membuat siasatan menyeluruh dan komprehensif berhubung penemuan puluhan bangkai dan rangka kucing di sebuah rumah sewa di Kondominium Bayu Tasik, Bandar Sri Permaisuri, Cheras, di sini, 11 Mac lepas.

Penganalisis Jenayah Haiwan yang juga Presiden Persatuan Haiwan Malaysia, Arie Dwi Andika berkata, pihaknya menerima aduan berkenaan daripada pemilik rumah itu yang disewa seorang lelaki tempatan berusia 31 tahun setelah laporan polis dibuat pengadu pada 13 Mac lepas, tidak mendapat sebarang reaksi positif.

Beliau berkata, pengadu terpanggil untuk membuat pemeriksaan di rumah berkenaan selepas menerima aduan daripada jiran-jiran yang tidak tahan dengan bau busuk dipercayai datang dari rumah tersebut.

“Ketika pemeriksaan dibuat di rumah berkenaan yang kebetulan tidak berkunci selain suspek yang sedang tidur di dalam bilik, pengadu terkejut kerana menemukan bangkai dan percikan darah di situ.

“Dia kemudiannya melihat ke bahagian dapur sebelum menemui bangkai kucing yang telah dilapah. Dia turut menemukan sebuah tong yang berisi organ kucing selain penemuan sama di dalam peti sejuk,” katanya ketika dihubungi Bernama hari ini.

Arie berkata selain itu, pengadu turut mendakwa terdapat sebuah baldi yang berisi daging dipercayai daging kucing yang baru dikisar suspek.

Setelah mengumpul beberapa bukti berupa gambar di lokasi kejadian, pengadu telah tampil membuat laporan polis.

Bagaimanapun, katanya laporan dibuat tidak dilayan dengan alasan polis tiada kuasa membuat siasatan dan penguatkuasaan, walaupun terdapat Seksyen 428 Kanun Keseksaan (khianat dan membunuh haiwan) di bawah bidang kuasa polis.

Menurut Arie pihaknya telah memaklumkan kes berkenaan kepada Jabatan Perkhidmatan Veterinar di Putrajaya pada 16 Mac lepas supaya siasatan dijalankan secara komprehensif, segera dan menyeluruh bagi mengetahui motif insiden tersebut berlaku.

“Kami gesa siasatan dibuat segera terhadap kaedah mematikan yang zalim kerana berdasarkan keadaan kucing yang kulitnya dilapah, organ dikeluarkan serta badan dipotong, ini menunjukkan keraguan terhadap cara mematikan yang tidak berlandaskan peraturan dan undang-undang haiwan di negara ini.

“Ini adalah kes pertama yang dikesan melibatkan pembunuhan haiwan dalam kuantiti yang banyak di negara ini oleh seorang lelaki tempatan,” katanya sambil menegaskan mahu pendakwaan dibuat di mahkamah terhadap suspek mengikut Akta Kebajikan Haiwan 2015 demi keadilan kepada haiwan tersebut. – BERNAMA


Tadika Pasti, dua premis bangunan di Kg Jalan Kebun terbakar

SHAH ALAM: Sebuah bangunan tadika Pusat Asuhan Tunas Islam (Pasti) di Kg Jalan Kebun, Seksyen 30, di sini, musnah dalam kebakaran, tengah hari tadi.

Pengarah Jabatan Bomba dan Penyelamat Malaysia (JBPM) Selangor, Morni Mamat berkata, pihaknya menerima panggilan pada 12.37 tengah hari dan sepasukan anggota dari empat balai bomba dikerah ke lokasi kejadian.

”Dilaporkan kebakaran melibatkan sebuah Sekolah Pasti dua tingkat berukuran (40 x 80 k/p) bangunan kelas B.

“Ketika bomba sampai di lokasi, api telah merebak ke bangunan kedai dan rumah bersebelahan sekolah tersebut,” katanya dalam kenyataan hari ini.

Beliau berkata api berjaya dikawal pada 1.22 tengah hari dan proses pemadaman sedang dijalankan oleh pihak bomba.

“Tiada mangsa dilaporkan terlibat,” katanya. – BERNAMA


Murid dikurung: Bapa terima penjelasan sekolah

SEREMBAN:  Bapa kepada murid tahun satu yang dikurung dalam sebuah ruangan pagar besi seperti yang tular dalam laman sosial telah menerima penjelasan guru terlibat dengan baik dan memaafkannya.

Ketua Polis Daerah Rembau Supt Hazri Mohamad berkata satu perjumpaan telah diadakan membabitkan keluarga murid itu, pegawai pendidikan daerah Rembau, pihak sekolah dan polis, 9 pagi tadi berhubung isu itu.

Beliau berkata hasil siasatan polis menerusi pegawai perhubungan sekolah mendapati kejadian itu berlaku kira-kira 8.30 pagi semalam di sebuah sekolah di Rembau iaitu guru lelaki berusia 43 tahun mendenda murid itu di ruangan besi kerana masalah disiplin.

“Ruangan terbabit merupakan bilik pameran persatuan pencegahan dadah sekolah. Tiada laporan polis diterima berkaitan kejadian ini setakat ini,” katanya dalam kenyataan di sini hari ini.

Hazri menasihatkan orang ramai supaya tidak menyebarkan berita tidak sahih sehingga boleh menggugat ketenteraman awam.

Tular di laman Twitter sejak semalam ciapan seorang lelaki mendedahkan perkara itu dan tangkap layar perbualan kumpulan WhatsApp dipercayai antara guru dan ibu bapa serta penjaga pelajar kelas berkenaan. – BERNAMA


Tanah runtuh: NADMA kini fokus soal pengurusan pasca bencana

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, fokus kini terarah kepada pengurusan pasca bencana dan bagi tujuan itu Agensi Pengurusan Bencana Negara (NADMA) diberikan tanggungjawab untuk melaksanakannya.

“NADMA akan membantu penyaluran bantuan sebaik mendapat data dan maklumat daripada Jawatankuasa Pengurusan Bencana Daerah (JPBD),” katanya dalam kenyataan di sini hari ini.

Beliau turut mengucapkan takziah kepada semua 92 orang mangsa dan ahli keluarga yang terlibat serta merasa amat berdukacita dengan kematian 31 mangsa.

Pada masa yang sama, Armizan juga merakamkan setinggi-tinggi  penghargaan terhadap semua ahli pasukan bantuan SAR daripada pelbagai agensi kerajaan yang telah bertungkus lumus dalam operasi selama sembilan hari sejak 16 Dis lalu, tanpa mengira penat lelah serta keadaan cuaca.

Ucapan terima kasih turut beliau tujukan kepada kepada Pegawai Daerah Hulu Selangor, Mohamad Hanafe Basri selaku Pengerusi JPBD, Ketua Polis Daerah Hulu Selangor selaku Komander Pusat Kawalan Tempat Kejadian (PKTK), Supt Suffian Abdullah dan semua pihak yang terlibat dalam setiap aspek pengurusan bencana tanah runtuh ini.

“Selain pasukan tindak balas bantuan pencari dan penyelamat, pelbagai pihak terlibat di barisan hadapan seperti pasukan bantuan kebajikan dan kesihatan, pasukan teknikal dan logistik, penerangan dan media, badan sukarela dan badan bukan kerajaan (NGO) serta banyak lagi,” kata Amrizan.

Dalam insiden awal pagi 16 Disember lepas, seramai 92 mangsa terlibat dengan 61 daripadanya terselamat, manakala 31 terkorban selepas berlaku runtuhan tanah hingga menimbus kawasan perkhemahan Father’s Organic Farm, Batang Kali.

Pada masa yang sama, Armizan turut mengingatkan kepada semua pihak supaya terus bersiap siaga kerana negara masih lagi belum keluar sepenuhnya dari tempoh fenomena Monsun Timur Laut  2022/2023.

“Sentiasa peka kepada informasi dan amaran, serta perlu patuhi nasihat agensi berwajib demi keselamatan bersama,” katanya. – BERNAMA


Litar drag: RM20 juta yang diumum tidak pernah diluluskan di Parlimen

KUALA LUMPUR: Peruntukan RM20 juta bagi membangunkan satu litar lumba drag di setiap negeri dibentang kerajaan terdahulu pada Bajet 2023 tidak pernah dibahas serta mendapat kelulusan di Parlimen.

Kementerian Belia dan Sukan (KBS) menerusi kenyataan memaklumkan, hal ini kerana bekas Perdana Menteri Datuk Seri Ismail Sabri Yaakob telah membubarkan Parlimen selepas pembentangan belanjawan sekali gus menyaksikan bajet tersebut tidak pernah disalur kepada kementerian itu.

“Selain itu, bajet tersebut diumumkan tanpa mendapat data dan maklum balas daripada pihak KBS. RM20 juta tidak cukup untuk pembinaan litar di setiap negeri.

“KBS amat prihatin terhadap faktor keselamatan anak muda dan tidak berhasrat untuk membina litar berdasarkan konsep sekadar ada. Tidak dinafikan sukan permotoran di litar drag merupakan perlumbaan di platform yang baik dan bermanfaat, namun keselamatan pelumba, penonton dan semua terlibat perlu diberi keutamaan,” menurut kenyataan itu.

Kenyataan tersebut dikeluarkan bagi memberi maklum balas kepada Ismail Sabri yang menyarankan agar kerajaan ketika ini, menerusi KBS meneruskan pembinaan litar drag di setiap negeri yang bernilai RM20 juta seperti cadangan kerajaan terdahulu.

Bagaimanapun, menurut kenyataan itu KBS kekal proaktif dalam mencari kaedah memastikan sukan permotoran dapat terus dilaksana dalam keadaan terkawal dan selamat walaupun kekangan kewangan ketika ini menghalang usaha pembinaan baharu litar permotoran khasnya litar drag.

“Antara usaha dilakukan adalah melalui projek menaik taraf serta memperbaiki kemudahan sedia ada di bawah KBS seperti Litar Antarabangsa Sepang (SIC) yang mencapai spesifikasi antarabangsa serta Litar Lumba Tangkak di Johor bagi penggiat sukan permotoran tempatan.

“KBS turut bekerjasama dengan Persatuan Bermotor Malaysia (MAM) dalam memastikan operator serta penganjur sukan permotoran ini dapat melaksanakan program atau aktiviti mereka di litar yang selamat dengan membuat penyenaraian litar-litar kekal yang telah disahkan serta menyediakan spesifikasi minimum bagi litar sementara,” katanya.

Pada masa yang sama KBS menerusi Jabatan belia dan Sukan Negara (JBSN) dengan sokongan MAM sedang giat membangunkan garis panduan sukan bermotor termasuk perlumbaan drag dalam usaha untuk mewujudkan persekitaran yang selamat dan kondusif seterusnya mengurangkan risiko perlumbaan. – BERNAMA


Najib tidak pernah pertikai RM42 juta dideposit ke akaun bank peribadi – Mahkamah Persekutuan

PUTRAJAYA: Mahkamah Persekutuan hari ini memutuskan bahawa Datuk Seri Najib Tun Razak tidak pernah mempertikai RM42 juta didepositkan ke dalam akaun bank peribadinya sepanjang perbicaraan kes penyelewengan dana SRC International Sdn Bhd.

Panel lima hakim dipengerusikan Ketua Hakim Negara Tun Tengku Maimun Tuan Mat ketika membacakan penghakiman setebal 15 muka surat itu berkata, teras pembelaan Najib adalah untuk mencabar elemen mens rea atau niat melakukan jenayah iaitu beliau menafikan pengetahuan bahawa dana itu adalah daripada SRC.

Hakim nombor satu negara itu berkata pihak pendakwaan berpendirian bahawa pihak pembelaan tidak wajar dipercayai kerana di satu pihak, mereka mendakwa RM42 juta yang dikatakan telah diperoleh secara salah oleh perayu (Najib) sehingga menyebabkan kerugian kepada SRC tidak beliau ketahui.

Beliau berkata sebaliknya, perayu juga menegaskan bahawa beliau telah dianiaya dalam konspirasi yang oleh ahli perniagaan dalam buruan Low Taek Jho atau Jho Low, Allahyarham Datuk Azlin Alias (ketika itu setiausaha sulit utama Najib), Nik Faisal Ariff Kamil (bekas ketua pegawai eksekutif SRC), dan pegawai bank.

“Perayu juga mempertahankan bahawa wang yang dikreditkan ke dalam akaun peribadi di bank  AmIslamic yang menjadi subjek enam pertuduhan terakhir, adalah derma dari Arab Saudi.

“Responden berhujah mereka sentiasa mengekalkan dalam perbicaraan bahawa pembelaan sama sekali tidak konsisten dan bercanggah. Responden juga merujuk kepada bukti dokumen yang membuktikan perayu telah membelanjakan RM42 juta,” katanya.

Ketua Hakim Negara seterusnya berkata Hakim Mahkamah Tinggi (Datuk Mohd Nazlan Mohd Ghazali) tidak terkhilaf dalam menilai semua keterangan yang dikemukakan berhubung pembelaan dan tidak mempercayai naratif pembelaan.

Tengku Maimun berkata mahkamah membuat kesimpulan bahawa keputusan Mahkamah Tinggi mengenai pembelaan adalah betul.

“Dalam membuat kesimpulan bahawa pihak pembelaan gagal menimbulkan keraguan munasabah terhadap kes pendakwaan, kami mendapati Hakim Mahkamah Tinggi telah menjalankan analisis menyeluruh terhadap keterangan yang dikemukakan oleh pihak pembelaan.

“Oleh itu, kami tidak dapat membuat kesimpulan bahawa mana-mana dapatan Mahkamah Tinggi, seperti yang disahkan oleh Mahkamah Rayuan adalah jelas salah sehingga memerlukan campur tangan rayuan. Kami bersetuju bahawa pembelaan sememangnya tidak konsisten dan luar biasa sehingga tidak menimbulkan keraguan munasabah terhadap kes pendakwaan,” kata Ketua Hakim Negara.

Dalam mengetepikan rayuan terakhir Najib yang juga merupakan bekas perdana menteri, Ketua Hakim Negara berkata panel mendapati ‘rungutan’ perayu sebagaimana yang terkandung dalam petisyen rayuan tidak mempunyai merit.

“Kami mendapati sabitan semua tujuh pertuduhan terhadap perayu adalah selamat. Kami juga mendapati hukuman yang dijatuhkan adalah tidak keterlaluan. Sabitan serta hukuman dikekalkan,” katanya.

Terdahulu Tengku Maimun berkata dalam rayuan yang menyaksikan peguam hadir namun bertegas enggan membuat sebarang hujahan walaupun diminta berkali-kali oleh mahkamah untuk berbuat demikian, mahkamah mempunyai kuasa untuk meneruskan prosiding rayuan mengikut Seksyen 92 Akta Mahkamah Kehakiman 1964.

Katanya sehubungan itu mahkamah meneruskan prosiding, menimbang rayuan dengan mengambil kira rekod rayuan, termasuk petisyen rayuan yang menyenaraikan 96 alasan difailkan di Mahkamah Rayuan, serta penghakiman bertulis oleh Mahkamah Tinggi dan Mahkamah Rayuan.

“Kami tidak berpandangan perlunya menampilkan semula pertuduhan atau mengulangi sebarang fakta yang telah dinyatakan dengan secukupnya, dan menganalisis penghakiman Mahkamah Tinggi dan Mahkamah Rayuan.

“Hakim perbicaraan yang arif membuat analisis yang terperinci terhadap semua bukti, yakni segala bukti dokumen dan lisan yang dibentangkan di hadapannya dalam tempoh kira-kira 86 hari perbicaraan. Mahkamah Rayuan begitu teliti memeriksa semua penemuan ini dan mendapati tiada kesilapan yang boleh dirayu,” katanya.

Hakim Tengku Maimun berkata peranan mahkamah tertinggi itu sebagaimana yang ditetapkan undang-undang, bukanlah untuk membuat penemuan baharu berhubung fakta terhadap bukti yang direkodkan, atau menggantikan ia dengan penemuannya sendiri.

Pada 28 Julai 2020, Hakim Mahkamah Tinggi ketika itu Datuk Mohd Nazlan Mohd Ghazali yang kini hakim Mahkamah Rayuan, menjatuhkan hukuman penjara 10 tahun kepada Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahguna kedudukan.

Najib perlu menjalani 12 tahun penjara apabila hakim mengarahkan semua hukuman penjara dijalankan serentak.

Pada 8 Dis 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda. – BERNAMA


Jawatankuasa khas pantau kos sara hidup diwujudkan – Zahid

SHAH ALAM: Satu Jawatankuasa Pelaksanaan dan Pemantauan Kos Sara Hidup telah diwujudkan bagi menangani isu kos sara hidup rakyat.

Timbalan Perdana Menteri, Datuk Seri Ahmad Zahid Hamidi berkata, jawatankuasa itu dibentuk atas arahan dan permintaan Perdana Menteri, Datuk Seri Anwar Ibrahim untuk mencari penyelesaian terbaik dalam menangani isu tersebut.

Menurutnya, jawatankuasa khas itu akan dipengerusikan oleh beliau sendiri yang akan mengadakan perbincangan dengan semua pemegang taruh dalam mencari jalan penyelesaian holistik dalam isu kos sara hidup.

“Saya mempengerusikan sendiri jawatankuasa itu dan saya telah bekerjasama dengan menteri- menteri tertentu yang menjaga portfolio mengenai kos sara hidup ini bersama semua ketua-ketua setiausaha kementerian dan ketua-ketua pengarah serta lain-lain pegawai kanan di setiap kementerian untuk menangani permasalahan ini secara tuntas,” katanya ketika ditemui pemberita di sini.

Terdahulu, beliau hadir ke Majlis Ramah Mesra bersama TPM anjuran Persatuan Penganut Kuil Sri Maha Kaliamman di Batu 8, Jalan Bukit Kemuning di sini yang turut disertai Ahli Parlimen Klang yang juga exco negeri Selangor, V. Ganabatirao.

Tambahnya, usaha menangani kos sara hidup tinggi yang membelenggu rakyat adalah menjadi keutamaan jawatankuasa itu dalam mencari kaedah terbaik secara bersama dan ia merupakan agenda utama Kerajaan Perpaduan di bawah kepimpinan Anwar

Zahid turut melahirkan rasa kagum dengan Perdana Menteri yang berjaya membawa pembaharuan segera dalam tempoh genap sebulan menjadi Perdana Menteri di bawah Kerajaan Perpaduan tanpa menghampakan harapan rakyat.

Katanya, dalam tempoh 30 hari pertama, Anwar berjaya melakukan beberapa pendekatan baharu yang memberangsangkan.

“Satu perkara dijadikan keutamaan beliau ialah kos sara hidup rakyat yang menjadi keluhan selama ini.

“Ini telah diumumkan bukan sahaja dalam tarif elektrik tetapi juga penyelesaian terhadap kekurangan bahan-bahan makanan utama, bukan hanya dapat pertahankan harga, malah dapat dikurangkan dengan pelbagai kaedah yang dilakukan termasuk penurunan petrol,” ujar beliau lagi.

Menurut beliau, beberapa pengumuman dilakukan dan perubahan yang diumumkan setiap kali selepas mesyuarat Kabinet setiap minggu sudah tentu suatu yang melegakan kebanyakan rakyat dan dilihat sebagai pendekatan baharu PM.

Author

Tun Puteh Wanti

View all posts

View all posts


Kemenangan KL City FC hadiah Hari Kebangsaan buat negara – Hodak

KUALA LUMPUR: Ketua jurulatih pasukan Kuala Lumpur (KL) City FC Bojan Hodak menyifatkan kemenangan pasukan itu pada pentas final Zon ASEAN saingan Piala Konfederasi Bolasepak Asia (AFC) malam tadi, sebagai hadiah kepada rakyat Malaysia sempena sambutan Hari Kebangsaan.

Beliau berkata selaku kelab kecil dalam kancah Liga Malaysia (Liga-M), pihaknya tidak menyangka mampu mengorak langkah lebih jauh ke peringkat seterusnya di pentas Piala AFC.

“Kami tidak mempunyai jangkaan yang tinggi… kami hanyalah kelab kecil dan pasukan sentiasa bekerja keras tetapi kami berjaya melalui perlawanan demi perlawanan dan tiada siapa yang menjangkakan kami akan menang ke atas pasukan yang lebih baik. Ini ialah hadiah untuk Hari Kebangsaan.

“(Menjuarai) Piala Malaysia tahun lepas ibarat kisah dongeng, AFC kini juga sama. Setiap kisah perlu ada penghujungnya jadi kami akan meneruskan impian kami dan berharap pengakhiran yang menggembirakan buat pasukan,” katanya kepada pemberita dalam sidang media malam tadi.

Mengulas lanjut, pengendali dari Croatia itu berkata persembahan dipamerkan anak buahnya dalam masa sama ialah satu perkhabaran baik buat Liga-M.

“Kami telah membuktikan bahawa kami juga pasukan yang terbaik di ASEAN, manakala Johor Darul Ta’zim (JDT) bermain di peringkat kalah mati dalam Liga Juara-Juara Asia (ACL), jadi perkara ini adalah sesuatu yang baik buat liga bola sepak kita,” katanya.

Hodak dalam pada itu meletakkan kepercayaan ke atas skuad ‘The City Boys’ yang dilihat mampu memberikan tentangan sengit kepada lawan pada peringkat seterusnya.

“Kami tidak tahu pasukan lawan pada perlawanan seterusnya sama ada dari India atau Uzbekistan tetapi permainan ini pastinya akan sukar,” katanya.

Dalam perlawanan malam tadi, KL berjaya menundukkan kelab Indonesia, PSM Makassar 5-2 sekali gus mara ke pusingan akhir Zon Piala AFC selepas penyertaan kelab India, ATK Mohun Bagan yang mewakili Zon Asia Barat dibatalkan ekoran penggantungan Persatuan Bola Sepak India oleh Persekutuan Bola Sepak Antarabangsa. – BERNAMA


PM ulangi ada komplot cuba jatuhkan kerajaan

KUALA TERENGGANU: Perdana Menteri, Datuk Seri Anwar Ibrahim sekali lagi mengulangi bahawa wujudnya komplot untuk menjatuhkan kerajaan.

Menurutnya, Kerajaan Perpaduan yang dipimpininya tidak mengizinkan mana-mana pihak untuk mencuri wang atau menghukum sesiapa sewenang-sewenangnya.

“Ada usaha yang bangkit untuk jatuhkan Kerajaan Perpaduan. Kerajaan Perpaduan yang saya pimpin, tidak mengizinkan orang curi duit, tak izinkan orang hukum sewenang wenang.

“Masih tetap Islam. Masih tetap jaga kepentingan Melayu dan Bumiputera. Jadi, tidak adillah untuk memfitnah seolah-olah kita tinggalkan Islam dan tinggalkan agama dan hanya kelompok tertentu saja jaga Islam dan agama,” katanya.

Beliau berkata demikian ketika berucap pada majlis Karnival Sahabat Usahawan Madani Amanah Ikhtiar Malaysia (AIM), pada Rabu.

Dalam pada itu, Perdana Menteri turut meminta pengurusan AIM untuk mengadakan perbincangan dengan Kementerian Pendidikan untuk mencari jalan tambahan untuk meningkatkan minat anak-anak dalam Matematik dan Sains menerusi kursus tambahan.

Sementara itu, AIM menerima empat pengiktirafan secara serentak daripada Malaysia Book of Records untuk empat rekod kebangsaan bersempena Karnival Sahabat Usahawan Madani Amanah Ikhtiar Malaysia itu.
Empat pengiktirafan itu adalah seperti berikut:

– Mesyuarat Usahawan Wanita Terbesar Secara Online : dari 4,491 pusat
– Pembiayaan tertinggi diluluskan secara serentak kepada usahawan wanita : RM32,077,220.00
– Bacaan ikrar oleh usahawan wanita teramai :183,112 orang
– Kehadiran ahli mesyuarat usahawan wanita teramai : 183,112 orang.

Authors

Media Variasi

View all posts

Diyana Rahip

View all posts

View all posts

View all posts


Arif Aiman, Paulo Josue ‘berpesta gol’ belasah Papua New Guinea 10-0

Paling mencuri tumpuan pada pertembungan yang disaksikan 9,592 penyokong itu adalah pemain sayap muda sensasi Arif Aiman Mohd Hanapi dan pemain naturalisasi Paulo Josue selepas masing-masing meledak empat dan tiga gol untuk membantu skuad Harimau Malaya merakam kemenangan besar.

Skuad Harimau Malaya bimbingan Kim Pan Gon menjaringkan sembilan gol pada separuh masa kedua selepas mendahului di penghujung babak pertama menerusi penalti Muhammad Safawi Rasid susulan kekasaran terhadap Muhammad Akhyar Abdul Rashid.

Pesta gol pasukan negara seharusnya bermula lebih awal apabila deretan peluang keemasan disia-siakan pada babak pertama sebelum situasi itu memaksa Pan Gon melakukan beberapa pertukaran antaranya membawa masuk Arif Aiman dan Mohamad Faisal Abdul Halim yang ternyata membuahkan hasil.

Sembilan gol Malaysia pada babak kedua bermula dengan jaringan Josue pada minit ke-52 selepas menampilkan kawalan bola yang baik ketika menerima hantaran Muhammad Azam Azmi Murad sebelum tenang melepaskan rembatan yang menewaskan penjaga gol Ronald Warisan.

Lima minit kemudian, Arif Aiman meledak gol ketiga pasukan negara selepas berjaya melepasi perangkap ofsaid untuk menyambut hantaran cantik Nooa Laine sebelum Mohamad Faisal menjadikan kedudukan 4-0, dua minit berselang.

Arif Aiman memperoleh gol keduanya pada minit ke-60 selepas menyudahkan hantaran Mohamad Faisal dalam kotak penalti disusuli jaringan kedua Josue empat minit kemudian sekali gus menambah tekanan ke atas pelawat yang dibimbing Harrison Kamake.

Hatrik pertama perlawanan menjadi milik Arif Aiman selepas menjaringkan gol ketujuh pasukan negara pada minit ke-68 dan langkah cemerlang itu dituruti Josue apabila menyudahkan peluang di depan gol pada minit ke-70.

Malaysia terus menambah derita Papua New Guinea dengan gol kesembilan dijaringkan Daniel Ting pada minit ke-76 sebelum Arif Aiman meledak gol peribadi keempatnya malam tadi tiga minit sebelum masa penuh.

Kejayaan itu menyaksikan pasukan negara merakam kemenangan keempat ke atas Papua New Guinea dalam keseluruhan lima pertemuan, selain meraih kemenangan keempat berturut-turut dalam aksi persahabatan sejak Mac lalu.

Ia juga kemenangan terbesar dicatat Malaysia sejak menewaskan Bhutan 7-0 pada aksi persahabatan pada April 2018.

Sebagai rekod, hanya lima pemain iaitu Shahrul Mohd Saad, Stuart Wilkin, Josue, Corbin-Ong dan Endrick Dos Santos dikekalkan Pan Gon daripada skuad yang menewaskan Kepulauan Solomon 4-1 pada satu lagi aksi persahabatan di sini, Rabu lalu.

Sementara itu, penjaga gol Sikh Izhan Nazrel Sikh Azman membuat penampilan sulung bersama skuad kebangsaan. – BERNAMA


Bekas ADUN Meru Dr Abd Rani meninggal dunia pagi tadi

SHAH ALAM: Bekas Ahli Dewan Undangan Negeri (ADUN) Meru, Dr Abd Rani Osman meninggal dunia hari ini, selepas tidak sedarkan diri ketika beliau sedang bercuti bersama keluarganya di Pulau Carey, Kuala Langat awal pagi tadi.

Setiausaha PAS Selangor, Roslan Shahir Mohd Shahir berkata, Dr Abd Rani, 64, menghembuskan nafas terakhir ketika dalam perjalanan ke Hospital Banting dan disahkan meninggal dunia sekitar jam 5 pagi tadi.

“Solat jenazah sudah dilaksanakan di Hospital Banting, dan jenazah kemudiannya akan dibawa ke Masjid As-Syarif, Meru, Kapar, dekat sini untuk solat jenazah kali kedua. Jenazah akan dikebumikan di Tanah Perkuburun Islam Meru hari ini,” katanya ketika dihubungi Bernama pagi tadi.

Allahyarham Dr Abd Rani meninggalkan seorang isteri, empat orang anak dan 11 cucu.

Dr Abd Rani merupakan seorang doktor perubatan yang mendapat pendidikan di Mesir, sebelum menjadi ADUN Meru mewakili PAS selama dua penggal bermula pada 2008 hingga 2018.

Allahyarham pernah menjawat jawatan Yang Dipertua PAS kawasan Kapar dan Pesuruhjaya PAS Selangor 2011 hingga 2013, menggantikan Datuk Dr Hassan Mohd Ali dan kemudiannya diganti oleh Datuk Iskandar Abd Samad.

Dalam pada itu, Menteri Besar Selangor, Datuk Seri Amirudin Shari menerusi ciapan di Twitter turut mengucapkan takziah kepada keluarga dan sahabat Dr Abd Rani atas pemergian Allahyarham pagi tadi. – BERNAMA


Jangan ‘tunggang’ Melayu untuk kepentingan diri – Makkal Sakti

KUALA LUMPUR: Mantan Perdana Menteri, Tun Dr Mahathir Mohamad diminta menghentikan ‘drama’ tunggang Melayu dalam kepentingan diri.

Presiden Makkal Sakti, Datuk Seri RS Thanenthiran mendakwa Mahathir adalah punca sebenar Melayu berpecah dan wujud banyak parti serpihan.

Katanya, perbuatan Ahli Parlimen Langkawi itu sudah ‘dihidu’ sejak wujud parti serpihan Melayu pertama iaitu Semangat 46, kemudian UMNO Baru, diikuti Bersatu dan kini Pejuang dengan kemudian menubuhkan gagasan baharu diberi nama Gerakan Tanah Air.

“Gerakan Tanah Air hanya orang Melayu? Sudahlah. Daripada dulu lagi Tun Mahathir ni pecah belahkan Melayu.

“Janganlah gunakan Melayu itu sebagai mangsa untuk memecahbelahkan. Dulu orang kata India banyak parti, sekarang Melayu banyak parti.

“Who is the man behind of all this? Tun Mahathir. This man has made Malay suffering. Cukuplah. of your (Mahathir) drama, umur pun dah lanjut,” katanya.

Beliau berkata demikian selepas Program Pemerkasaan Jalinan Rakyat Parti Makkal Sakti bersama Barisan Nasional (BN) di Dewan Auditorium UMNO, di Pusat Dagangan Dunia (WTC) di sini.

Beliau turut menyindir Tun Mahathir berhubung gagasan baharu itu berikutan perjuangan yang dimaksudnya itu tidak serupa bikin berikutan terdapat komponen keanggotaan bukan Melayu.

“Dia kata menyatukan Melayu, tapi saya nampak ada IMAN. IMAN (parti) itu bukan Melayu.

“Kalau benar-benar Melayu, UMNO lah. Satu-satunya parti perjuangkan hak orang Melayu dari dulu dan sejarah 60 tahun sudah membuktikannya, malah mampu mendengar denyut nadi rakyat majmuk,” katanya.

Terdahulu, Pengerusi Pejuang Tun Dr Mahathir Mohamed mengumumkan pembentukan gagasan baharu menerusi Gerakan Tanah Air bersama komponen parti, Berjasa, Putra dan IMAN yang memperjuangkan hak-hak orang Melayu sebagai keutamaan.

Author

Fhatihah Zakinan

View all posts

View all posts


Inisiatif Malaysia Digital letak negara di saf hadapan sektor ekonomi digital – Annuar

KUALA LUMPUR: Inisiatif Malaysia Digital yang akan dilancarkan Perdana Menteri Datuk Seri Ismail Sabri Yaakob esok adalah isyarat kepada dunia bahawa Malaysia bersiap siaga untuk meletakkan negara di saf hadapan dalam sektor ekonomi digital.

Menteri Komunikasi dan Multimedia, Tan Sri Annuar Musa berkata, negara yang mengambil peluang dan kesempatan membuat pelarasan dari segi mekanisme dan keupayaan menghadapi ekosistem ekonomi digital yang baharu pascapandemik COVID-19 akan berada di saf hadapan dalam perlumbaan dan persaingan sejagat.

“Amatlah bertepatan bagi Perbadanan Ekonomi Digital Malaysia (MDEC) untuk memberikan fokus bukan sahaja penghargaan (kepada pemain industri ekonomi digital) tetapi selanjutnya memberi fokus dengan tumpuan dan penekanan baharu bermula dari sekarang bagi 25 tahun akan datang.

“Adalah tepat kita melancarkan esok satu program, satu rancangan yang melambangkan iltizam dan komitmen negara kita untuk menangani dan menguasai ekosistem yang baharu ini,” katanya ketika berucap di Majlis Penyampaian Anugerah Penghargaan Industri Ekonomi Digital Malaysia sempena Sambutan Jubli Perak MDEC.

Malaysia Digital adalah program di agensi peneraju ekonomi digital negara, MDEC yang dipertingkat bagi menggantikan MSC Malaysia yang telah wujud selama 25 tahun.

Annuar berkata, sejak penubuhan MDEC 25 tahun lepas sehingga Disember 2020, MDEC telah berjaya menarik pelaburan bernilai lebih RM384 bilion, menjana pendapatan hampir RM600 bilion, mencatatkan jumlah eksport sebanyak RM212 bilion dan seterusnya mewujudkan lebih 180,000 peluang pekerjaan bernilai tinggi.

Selain itu, beliau berkata komitmen MDEC dalam memacu sektor e-dagang menyaksikan nilai transaksi e-dagang negara mencecah RM1 trilion buat pertama kali pada 2021, iaitu peningkatan lebih 20 peratus berbanding 2020.

“E-dagang juga menyumbang 11.5 peratus kepada Keluaran Dalam Negara Kasar (KDNK) berdasarkan pada tahun 2020 berbanding 8.5 peratus sahaja pada 2019. Ini adalah data yang menunjukkan e-dagang adalah satu daripada sektor yang sedang berkembang dengan pesat.

“Begitu juga dalam bidang lain termasuk industri kreatif, pada masa ini terdapat lebih daripada 300 studio industri kreatif dan sebagainya,” katanya.

Sempena sambutan Jubli Perak ini, MDEC buat julung kali menganjurkan Majlis Anugerah Penyampaian Penghargaan Industri Ekonomi Digital Malaysia 2022 yang bertujuan mengiktiraf dan menghargai agensi serta penggiat industri yang menyokong perbadanan itu sekali gus menyumbang kepada pembangunan ekosistem digital di Malaysia.

Antara penerima anugerah di majlis itu hari ini adalah Permodalan Nasional Berhad (PNB) bagi Anugerah Kecemerlangan Organisasi Berteraskan Data dan Unit Pemodenan Tadbiran dan Perancangan Pengurusan Malaysia (MAMPU) serta Jabatan Perangkaan  (DOSM) bagi Anugerah Kecemerlangan Pendukung Perkongsian Data Nasional – Sektor Awam.

Lima anugerah utama antaranya ialah Anugerah Status Unicorn, Anugerah Murid Teladan #mydigitalmaker dan Pelaburan Keseluruhan Tertinggi Tempatan akan disampaikan Ismail Sabri semasa Majlis Pelancaran Digital Malaysia dan Sambutan Jubli Perak MDEC esok. – BERNAMA


Kes bakar isteri: Suspek sudah lolos dari ladang

SEBERANG PERAI: Seorang lelaki yang memmbakar isterinya dengan minyak petrol dipercayai sudah meloloskan diri dari kawasan ladang kelapa sawit di Tasek Gelugor, Seberang Perai Utara (SPU), semalam.

Ketua Polis Daerah Seberang Perai Utara, Asisten Komisioner Mohd. Asri Shafie berkata, usaha mengesan suspek kini diperluaskan dan pihaknya percaya tangkapan akan dilakukan dalam tempoh terdekat.

“Hasil maklumat daripada saksi ketika operasi mengesan suspek dijalankan petang semalam memberitahu yang suspek berusia 36 itu sudah melarikan diri dengan menumpang sebuah van kilang.

“Keadaan mangsa yang berada di Unit Rawatan Rapi (ICU), Hospital Pulau Pinang (HPP) pula semakin kritikal dan doktor sudahpun memanggil ahli keluarganya,” katanya seperti dilapor Kosmo pada Rabu.

Mengulas lanjut berhubung keadaan mangsa, Mohd. Asri menyatakan harapan untuk mangsa bertahan hanya berbaki 20 peratus sahaja dipercayai akibat kesan kebakaran yang dialami pada bahagian atas badan.

Terdahulu, media melaporkan tindakan seorang suami membakar isterinya dengan minyak petrol di hadapan anak-anak dalam kejadian kira-kira pukul 9.30 malam, Isnin lalu.

Kejadian itu berlaku dipercayai akibat perselisihan faham keluarga sehingga membawa kepada tindakan luar kawalan suspek.

Author

Diyana Rahip

View all posts

View all posts


Real Madrid catat keuntungan AS$13.4 juta

REAL Madrid menutup tahun kewangan 2022-23 dengan mencatatkan keuntungan €12 juta (AS$13.4 juta), syarikat kuasa bola sepak Sepanyol itu mengesahkan pada Isnin.

Dalam satu kenyataan, Real Madrid berkata, pendapatan pasukan Putih untuk musim lalu – tidak termasuk perpindahan pemain – telah “mencapai €843 juta,” iaitu 17 peratus lebih daripada tahun sebelumnya.

Pendapatan kelab pada tahun kewangan 2021-22 ialah €721.5 juta.

Real Madrid berkata, pendapatan kelab itu melebihi €757 juta (musim 2018-19) buat kali pertama, yang merupakan rekod sebelum musim bola sepak 2019-20 yang dilanda pandemik COVID-19.

Kelab Sepanyol itu juga mengesahkan bahawa hutang bersihnya ialah €47 juta pada 30 Jun.

“Kelab ini mengekalkan situasi ekuiti yang kukuh dengan ekuiti bersih €558 juta dan Perbendaharaan sebanyak €128 juta pada 30 Jun 2023,” tambah Real Madrid, yang merupakan antara kelab terkaya di dunia.

Real Madrid, yang merupakan pemegang rekod Liga Juara-Juara UEFA dengan 14 kejuaraan, menandatangani bintang Inggeris, Jude Bellingham dari Borussia Dortmund, dan fenomena Turki, Arda Guler dari Fenerbahce pada musim panas ini.

Pasukan Putih menamatkan saingan La Liga Sepanyol 2022-23 di tempat kedua, dan tersingkir pada separuh akhir Liga Juara-Juara musim lalu. – Anadolu Agency

Author

Taufik Asmady Abdul Aziz

View all posts

View all posts


Bomba guna K9 kesan remaja hilang, SAR diteruskan pagi ini

IPOH: Dua ekor anjing unit pengesan K9 Jabatan Bomba dan Penyelamat (JBPM) Kuala Lumpur dikerahkan untuk operasi pengesanan seorang remaja yang hilang sejak petang semalam, di Kampung Tanjong Sejarah, Gerik, kira-kira 128 kilometer (km) dari sini.

Penolong Pengarah Bahagian Operasi JBPM Perak, Sabarodzi Nor Ahmad dalam kenyataan berkata, operasi mencari mangsa berusia 17 tahun itu diteruskan pagi ini dalam radius dua km dari lokasi motosikalnya ditemukan petang semalam.

“Operasi mencari dan menyelamat (SAR) menghadapi cabaran kerana jalan ke lokasi kebun getah terbabit agak sempit dan tiada liputan Sistem Komunikasi Bersepadu Kerajaan (GIRN),” katanyanya.

Sabarodzi berkata mangsa kali terakhir dilihat oleh orang awam di Kampung Ulu Kenderong, Jalan Air Bertam, 9 pagi semalam.

Beliau berkata keluarga remaja menemukan motosikal dinaiki mangsa pada kira-kira 6 petang di dalam sebuah kebun getah yang jaraknya enam km dari pekan Gerik.

Katanya operasi pencarian pagi ini melibatkan kekuatan anggota seramai 82 orang termasuk polis, orang awam serta petugas majlis daerah dan pejabat daerah. – BERNAMA


Siti Bainun cuti sakit 22 hari, bicara tangguh

KUALA LUMPUR: Mahkamah Sesyen di sini akan menetapkan tarikh baharu bagi prosiding membela diri Siti Bainun Ahd Razali selepas pengasas Rumah Bonda itu diberi sijil cuti sakit (MC) selama 22 hari bermula 28 November kerana masalah kesihatan.

Hakim Izralizam Sanusi dijangka menetapkan tarikh itu Jumaat ini selepas peguam Nur’Aminahtul Mardiah Md Nor memaklumkan Siti Bainun dijangkiti bakteria dan perlu mengambil antibiotik selama 15 hari sebelum menjalani pembedahan hempedu.

“Jangkitan itu dikesan hasil daripada prosedur perubatan diagnostik atau endoskopi serta ujian darah di sebuah hospital semalam.

“Siti Bainun telah dibenarkan keluar dari hospital malam tadi dan telah diberikan MC dari 28 Nov hingga 19 Disember ini. Anak guam saya juga perlu kembali semula ke hospital pada 15 Dis untuk rawatan susulan manakala 20 Dis bagi menentukan sama ada pembedahan hempedu terhadapnya dapat diteruskan atau tidak,” kata peguam itu semasa sebutan kes tersebut hari ini.

Pada 24 Nov lepas, mahkamah memerintahkan Siti Bainun membela diri atas dua pertuduhan iaitu mengabai dan menganiaya seorang remaja perempuan sindrom Down yang dikenali sebagai Bella selepas mendapati pendakwaan berjaya membuktikan kes prima facie terhadapnya.

Timbalan Pendakwa Raya Zilfinaz Abbas pula memohon kepastian berkaitan keadaan sebenar Siti Bainun.

“Kami bukan doktor untuk memahami laporan kesihatan kerana ia mempunyai banyak terma saintifik. Sebab itu kami mohon doktor dipanggil memberi keterangan mengenai laporan itu,” katanya.

Bagaimanapun, Izralizam berkata, tiada keperluan untuk memanggil doktor untuk memberi keterangan mengenai perkara itu dan mahkamah membenarkan penangguhan kerana tertuduh tidak sihat serta diberikan MC.

Isnin lepas, mahkamah membenarkan permohonan pembelaan untuk menangguhkan perbicaraan yang sepatutnya bermula pada 5 Dis kerana Siti Bainun dimasukkan ke wad akibat pneumonia (radang paru-paru).

Nur’Aminahtul Mardiah berkata pihaknya memohon untuk mendapatkan rakaman percakapan 15 saksi pendakwaan yang ditawarkan kepada pembelaan dan memanggil semula tiga saksi.

Siti Bainun, 30, didakwa mengabai dan menganiaya Bella, 13, sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – BERNAMA


UMNO tidak pernah bincang Ahmad Zahid sebagai PM – Mahdzir

PUTRAJAYA: UMNO tidak pernah membincangkan kedudukannya Presidennya Datuk Seri Dr Ahmad Zahid Hamidi sebagai calon Perdana Menteri (PM) pada Pilihan Raya Umum ke-15 (PRU15).

Menurut Naib Presiden UMNO, Datuk Seri Mahdzir Khalid, mesyuarat Majlis Kerja Tertinggi (MKT) UMNO sebelum ini telah memutuskan Datuk Seri Ismail Sabri Yaakob kekal sebagai ‘poster boy’ dan calon PM ke-10 sekiranya Barisan Nasional (BN) memenangi PRU15.

“Setakat ini keputusan yang kita buat di peringkat parti ialah Datuk Seri Ismail Sabri Yaakob adalah ‘poster boy’ dan calon PM selepas PRU15.

“Saya sebagai Naib Presiden parti mengatakan tidak pernah ada mesyuarat (bagi perbincangan Ahmad Zahid sebagai PM),” katanya.

Beliau berkata demikian pada sidang media selepas merasmikan Persidangan Perwakilan Tiga Tahunan Kesatuan Kakitangan Jabatan Kemajuan Masyarakat (KEMAS) Semenanjung Malaysia ke-2 di sini hari ini.

Mahdzir diminta mengulas kenyataan tular di media sosial bahawa Ahmad Zahid akan diangkat sebagai Perdana Menteri ke-10 selepas PRU15 selain mendakwa perkara itu akan dibincangkan pada mesyuarat MKT UMNO pada 30 September ini.

Tegas Mahdzir, penularan berita berkenaan adalah perbuatan pihak yang cuba melaga-lagakan kepimpinan UMNO pihak tertentu dengan niat tidak baik.

Author

Tun Puteh Wanti

View all posts

View all posts


Syihan Hazmi milik JDT

PENJAGA gol kebangsaan, Ahmad Syihan Hazmi, 27, sah menjadi pemain terbaru yang ditandatangani pasukan Johor Darul Ta’zim FC (JDT).

Pengumuman itu dibuat menerusi laman Facebook rasmi JDT, Johor Southern Tiger sebentar tadi.

Sebelum ini, Syihan pernah mewakili pasukan PJ City FC pada tahun 2021 sebelum menyertai Negeri Sembilan FC pada tahun lalu dengan aksi yang memberangsangkan sehingga dapat memikat hati pemilik JDT, Tunku Ismail (TMJ).

This is the Home of Champions, Syihan.Welcome to JDT!#AClassAboveTheRest#SyihanHazmi#JDTFamily#LuaskanKuasamuJohor pic.twitter.com/vPBBUqGwS5

— JOHORSouthernTigers (@OfficialJohor) January 13, 2023

Penjaga gol kelahiran Kelantan itu beraksi sangat cemerlang bersama pasukan Negeri Sembilan sehingga menjadi pilihan utama penjaga gawang bagi pasukan Harimau Malaya dibawah kendalian Kim Pan Gon.

Dengan kemasukan Syihan ke JDT, semestinya akan memberikan saingan sengit kepada penjaga gol sedia ada seperti Farizal Marlias dan Haziq Nazli.

Pengendali JDT , Esteban Solari pasti sukar untuk memilih siapa yang akan berada diposisi penjaga gol pasukan JDT pada musim 2023 ini.

Author

Muhammad Nor Fadzly Mahat

View all posts

View all posts


Piala Dunia: Perancis mara ke separuh akhir tewaskan England 2-1

AL KHOR (Qatar): Penjaring terbanyak pasukan Perancis Olivier Giroud menyumbat  gol kemenangan bagi menundukkan England 2-1 dan membawa juara bertahan itu melangkah ke pentas separuh akhir Piala Dunia 2022 di Qatar.

England terpaksa berputih mata apabila sepakan penalti Harry Kane pada sat-saat genting jauh melepasi palang gol.

Perancis bakal berdepan Maghribi yang mengalahkan Portugal 1-0, lapor Agensi Akhbar Jerman dpa.

Gol pertama dihasilkan pada minit ke-17 apabila rembatan Antoine Griezmann berjaya membolosi  gawang membolehkan Perancis mendahului 1-0.

England cuba bangkit pada babak kedua perlawanan dan memperoleh penalti selepas Bukayo Saka dijatuhkan.

Kapten Kane berhasil menyudahkan sepakan untuk menyamakan kedudukan pada minit ke-54 dan menjaringkan gol ke-53 England, menyamai rekod Wayne Rooney sebagai penjaring terbanyak bersama Three Lions.

Kane berpeluang membawa permainan ke masa tambahan apabila England diberikan satu lagi penalti, namun rembatan ketua pasukan England itu jauh tersasar.

Harapan England terus terkubur apabila percubaan Marcus Rashford gagal disempurnakan. – BERNAMA


‘Berhenti sekolah, tak ambil SPM, jangan contohi saya’ – Aedy Ashraf

CYBERJAYA: Pelakon, Aedy Ashraf, berharap anak muda masa kini tidak mencontohi dirinya yang tidak menduduki Sijil Pelajaran Malaysia (SPM).

Malah, Aedy atau nama sebenarnya, Mohammad Addy Ashraf Rosmadi, 30, pengakuannya berhenti sekolah ketika tingkatan empat itu adalah perkara yang tidak wajar dibanggakan.

Pelakon drama Budak Tebing itu menjelaskan tindakan itu dibuat kira-kira 14 tahun lalu atas faktor tertentu.

“Apa yang saya dedahkan baru-baru ini, bukanlah bertujuan untuk mengajak golongan muda mencontohi apa yang sudah saya lakukan ketika berusia 16 tahun dulu apabila memilih berhenti sekolah dan tak ambil SPM.

“Bagi saya, menuntut ilmu sangat penting dalam hidup kita dan proses ini (belajar) tidak akan pernah berakhir. Cuma, situasi saya tidak bertuah pada ketika itu (remaja) kerana perlu bekerja bagi menyara keluarga.

“Kalau saya ada peluang belajar sebagaimana orang lain dengan kemampuan kewangan yang cukup, saya akan terus belajar menimba ilmu hingga ke tahap tertinggi yang saya boleh pergi sebab pendidikan itu penting,” katanya memetik Harian Metro pada Rabu.

Dalam pada itu, Aedy turut menasihatkan golongan remaja yang masih bersekolah supaya terus menimba ilmu sehingga ke peringkat menara gading jika berpeluang kerana dalam kehidupan memiliki ilmu sangat penting.

“Kepada remaja yang masih bersekolah, saya galakkan agar adik-adik menghabiskan persekolahan itu dan sekiranya ada rezeki ke universiti, teruskan kerana ilmu sangat berguna dalam kehidupan. Jangan mencontohi apa yang pernah saya lakukan.

“Walaupun tidak habis sekolah dan ambil SPM, saya seorang yang suka membaca buku-buku kemahiran, termasuk belajar sendiri secara ‘online‘ (atas talian) kerana sedar menuntut ilmu penting dan tidak pernah berakhir,” ungkapnya.

Malah, Aedy turut menyatakan bahawa bukanlah suatu hal yang mudah untuk dirinya membuat pendedahan berhenti sekolah itu kerana bimbang menjadi ikutan anak muda.

“Selama 13 tahun, saya simpan perkara ini tanpa mendedahkannya.

“Jadi, daripada pendedahan saya itu harapnya adik-adik jadikanlah iktibar agar mengutamakan pelajaran jika keluarga berkemampuan. Jangan sia-siakan peluang yang ada itu,” ujarnya.

Terdahulu, Aedy berkongsi rahsia terbesar dalam hidupnya itu ketika menjadi tetamu di dalam program Studio Sembang yang dikendalikan selebriti jelita, Amelia Henderson, baru-baru ini.

Author

Diyana Rahip

View all posts

View all posts


Rang Undang-undang Kesalahan Seksual Kanak-kanak dibentang di Dewan Rakyat

KUALA LUMPUR: Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 yang bertujuan memberikan perlindungan lebih jitu dan menyeluruh kepada kanak-kanak, dibentang untuk kali pertama di Dewan Rakyat hari ini.

Ia dibentangkan Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.

Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 antara lain menetapkan hukuman penjara tidak lebih 20 tahun dan boleh didenda sehingga RM50,000 bagi kesalahan melibatkan persembahan seksual kanak-kanak.

Antara kesalahan itu termasuk membuatkan atau menyebabkan kanak-kanak melakukan persembahan seksual; turut serta, sama ada sebagai peserta atau penonton dalam persembahan seksual; mengiklankan, mempromosikan atau memudahkan persembahan seksual; serta menerima apa-apa manfaat, termasuk kewangan daripada persembahan seksual tersebut.

Menurut rang undang-undang itu, ‘persembahan seksual’ bermaksud apa-apa perlakuan seksual secara terang-terangan yang dipersembahkan di hadapan seorang penonton atau lebih, termasuk yang dirakam atau dihantar keseluruhannya atau sebahagiannya, melalui apa-apa cara termasuk tetapi tidak terhad kepada cara elektronik, mekanikal, digital, optik atau magnetik, atau gabungan apa-apa cara.

Selain itu bagi perkara melibatkan pemerasan seksual kanak-kanak seperti mengugut melakukan aktiviti bersifat seksual, mengugut mereka untuk berkongsi apa-apa gambaran sama ada dalam bentuk visual, audio atau bertulis, individu berkenaan boleh dihukum penjara tidak melebihi 10 tahun jika disabitkan.

Rang undang-undang itu turut menyatakan perintah bagi pembayaran pampasan kepada mangsa kanak-kanak yang mana jumlah wang ditetapkan oleh mahkamah berdasarkan kecederaan yang dialami mangsa.

Selain itu Azalina turut membentangkan Rang Undang-Undang Keterangan Saksi Kanak-Kanak (Pindaan) 2023, yang bertujuan menambah baik perlindungan terhadap saksi kanak-kanak dengan menaikkan umur saksi kanak-kanak daripada 16 tahun kepada 18 tahun.

Ia bertujuan memasukkan peruntukan yang membolehkan mahkamah melarang apa-apa soalan tidak wajar kepada saksi kanak-kanak semasa pendengaran khas seperti yang bersifat memperdayakan atau mengelirukan, menghina, menakut-nakutkan, mengaibkan, mengganggu, menggusarkan, menyinggung, menindas atau mengulang secara tidak perlu.

Menurut rang undang-undang itu, seseorang saksi kanak-kanak semasa pendengaran khas boleh memberikan keterangan dengan cara mengadakan suatu pengadang di antara kanak-kanak itu dengan tertuduh atau kanak-kanak yang dipertuduh atas mana-mana kesalahan atau dengan cara rangkaian secara langsung atau gabungan kedua-duanya.

Azalina memaklumkan bacaan kali kedua untuk Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 dan Rang Undang-Undang Keterangan Saksi Kanak-Kanak (Pindaan) 2023 juga diadakan pada mesyuarat kali ini. – BERNAMA


PAS tak pernah amal politik wang atau sogokan rasuah kepada pengundi – Khairil

CYBERJAYA: Ketua Penerangan PAS, Ir Ts Khairil Nizam Khirudin menegaskan bahawa partinya tidak pernah mengamalkan politik wang atau sogokan rasuah kepada pengundi.

Ahli Parlimen Jerantut itu berkata demikian bagi membalas kenyataan Presiden UMNO, Datuk Seri Ahmad Zahid Hamidi mengenai pemberian wang tunai PN kepada pengundi Pilihan Raya Umum ke-15 (PRU15).

Khairil berkata, kenyataan Zahid adalah jelas bercanggah dengan ucapan dan makna sebenar Presiden PAS, Tan Sri Abdul Hadi Awang mengenai pemberian tunai itu.

“Sedangkan Presiden PAS ketika menjawab soalan media di Negeri Sembilan semalam menyebut bahawa, undang-undang pilihan raya tidak membenarkan calon dan wakil calon memberikan sumbangan kepada pengundi, tetapi jika ada individu atau orang awam yang hendak memberikan sumbangan, terpulang kepada mereka sendiri.

“Adapun sumbangan orang awam tersebut tiada kaitan dengan calon, wakil calon atau PAS sebagai sebuah parti yang bertanding.

“Adalah ditegaskan PAS tidak pernah mengamalkan sebarang bentuk politik wang atau sogokan rasuah kepada pengundi, berbanding pihak lain yang terkenal dengan amalan politik wang sama ada dalam pemilihan parti mahupun pilihan raya, dan tiada keabsahan moral untuk membangkitkan perkara ini,” katanya dalam kenyataan pada Isnin.

Untuk rekod, Abdul Hadi dilaporkan mempertahankan pemberian wang tunai yang dibuat dengan mendakwanya sebagai sedekah dan tidak melanggar peraturan pilihan raya.

Kenyataan itu adalah susulan UMNO Terengganu memfailkan petisyen untuk membatalkan keputusan PRU15 baru-baru ini bagi kawasan Parlimen Kuala Terengganu, Marang, dan Kemaman pada 3 Januari lalu.

Mengulas kenyataan Abdul Hadi, Zahid berkata apabila tindakan tersebut dibuat oleh PAS, dipanggil sedekah, tetapi jika dibuat oleh UMNO pula dipanggil rasuah.

Zahid turut menggambarkan Abdul Hadi sebagai seorang ‘ulama politik’ dan menggesanya agar tidak mengubah hukum sesuatu perkara.

Author

Faridah Amiratul

View all posts

View all posts


‘Bila saman kau marah!’ – Nabila Huda berang dengan VIP?

CYBERJAYA: Pelakon, Nabila Huda meluahkan rasa kesal terhadap individu bergelar VIP yang mengakibatkan bilik rokok sebuah dewan konsert terkenal di Kuala Lumpur, Zepp KL ditutup gara-gara merokok dan membuang puntung merata-rata.

Nabila yang mesra dengan panggilan Abil menyifatkan tindakan individu tersebut tiada kesedaran sivik dan tidak bertanggungjawab.

“Zepp ini dulu paling best sebab dia sediakan smoking room untuk semua! Memang tip topla sebab dia well planned dah dengan tempat dia.

“Tetapi disebabkan VIP bodoh yang bayar (bilik) dekat box ini pergi merokok dalam bilik, buang (puntung rokok) dekat carpet terus smoking room tutup! Bodoh tak ada civic,” tulisnya menerusi hantaran di platform X.

Abil, dalam perkongsian berlainan di platform sama mengulangi teguran terhadap tindakan individu terbabit yang secara tidak langsung menyusahkan pengunjung di dewan berkenaan.

“Inilah manusia, orang bagi kemudahan, kau bodoh tak tahu gunakan dengan betul. Bila tak ada kemudahan, kau memekak.

“Bila saman kau marah. Tapi sebenarnya diri kau sendiri yang bodoh,” luahnya.

Author

Diyana Rahip

View all posts

View all posts


Individu keempat direman SPRM bantu siasatan terima rasuah RM24 juta

PUTRAJAYA: Bekas ketua pegawai eksekutif (CEO) bank bergelar Datuk direman tiga hari bermula hari ini bagi membantu siasatan Suruhanjaya Pencegahan Rasuah Malaysia (SPRM) berhubung kes menerima rasuah berjumlah lebih RM24 juta sebagai balasan meluluskan pinjaman dibuat oleh sebuah syarikat tempatan berjumlah lebih RM294 juta.

Perintah reman itu dikeluarkan oleh Majistret R. Prabakaran selepas membenarkan permohonan SPRM untuk menahan reman lelaki berusia lingkungan 50-an itu, di Mahkamah Majistret Putrajaya di sini.

Menurut sumber, suspek ditahan di rumahnya di Ipoh, Perak kira-kira pukul 4 petang semalam.

Lelaki itu merupakan individu keempat ditahan SPRM selepas tiga yang lain termasuk seorang wanita berjawatan CEO direman berkaitan kes sama pada 19 Julai lepas.

Di mahkamah sama, Majistret R. Prabakaran turut membenarkan reman terhadap CEO wanita itu disambung tiga hari bermula hari ini manakala dua lagi lelaki yang berusia 53 tahun dan 58 tahun dibebaskan dengan wang jaminan RM15,000 setiap seorang.

Dalam pada itu, sumber sama berkata pasukan siasatan telah berjaya mendapatkan kembali hampir keseluruhan wang berjumlah RM24 juta tersebut hasil sitaan wang serta aset walaupun kegiatan tersebut berlaku kira-kira 10 tahun lalu.

SPRM juga telah membekukan sebanyak 22 akaun bank milik individu dan syarikat berjumlah kira-kira RM6.3 juta yang dipercayai mempunyai kaitan dalam kes tersebut.

“Pasukan siasatan juga dikatakan telah berjaya mengesan wang milik suspek utama dalam kes ini berjumlah RM16.3 juta yang disimpan di negara jiran.

“Kesemua wang berjumlah RM22.6 juta telah dibekukan untuk tindakan selanjutnya dan operasi ini masih giat dijalankan di sekitar Kuala Lumpur, Perak dan Sabah,” katanya, sambil menambah wang itu berjaya dikesan setelah pasukan analisis data menjejak aset.

Sementara itu, Pengarah Bahagian Pengubahan Wang Haram dan Pelucuthakan Harta (AMLA) SPRM Mohamad Zamri Zainul Abidin ketika dihubungi mengesahkan penahanan tersebut dan kes disiasat mengikut Seksyen 16(a)(A) Akta SPRM 2009.- BERNAMA


Aidil Fikri deejay AI pertama berbahasa Melayu di Hot FM

KUALA LUMPUR: Sebagai inisiatif kekal relevan pada era digital, Hot FM mencipta sejarah dengan memperkenalkan deejay radio AI (kecerdasan buatan) pertama berbahasa Melayu, dikenali sebagai Aidil Fikri.

Berkongsi personalitinya, Aidil adalah jejaka berusia 25 tahun serta berasal dari Wangsa Maju di sini, yang baru menamatkan pengajian peringkat Ijazah Sarjana Muda, Komunikasi dan Pengajian Media khusus dalam bidang penyiaran.

Aidil dianggap langkah besar Hot FM dalam melengkapkan pengalaman pendengar dengan teknologi terkini dan terunggul.

Timbalan Pengarah Rangkaian Kumpulan Hot FM, Kool 101 dan Digital, Shah Hayatudin berkata, pembaharuan itu diharapkan mampu memperkuatkan lagi kedudukan Hot FM sebagai pilihan utama dalam dunia penyiaran radio Malaysia.

“Kami di Hot FM sentiasa berinovasi dan menjadi peneraju dalam mencipta kandungan dan berinteraksi dengan pendengar.

“Memiliki Aidil di Hot FM adalah salah satu cara untuk menjadi lebih unggul dan mencuba perkara baharu.

“Inisiatif seperti ini membolehkan kami belajar dan lebih memahami apa yang diingini pendengar. Kami di Hot FM sentiasa mengalu-alukan sesuatu yang baharu untuk terus ke depan dan menjadi nombor satu di hati pendengar,” katanya dalam kenyataan, hari ini.

Aidil muncul di udara bersama rakan penyampai, Ayu dalam carta Hotify Hot Flix pada setiap Isnin hingga Jumaat, mulai jam 10 malam hingga 11 malam.

Untuk lebih mengenali Aidil, Hot FM membuka akaun Instagram (IG) rasmi penyampai A.I itu dengan menggunakan nama, @aidilfikri_hotfm. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Terbuka Singapura: Aaron-Wooi Yik mara ke separuh akhir

KUALA LUMPUR: Beregu lelaki negara, Aaron Chia-Soh Wooi Yik berjaya membalas dendam kekecewaan Masters Malaysia dua minggu lalu apabila mengalahkan gandingan Indonesia, Leo Rolly Carnando-Daniel Marthin untuk mara ke separuh akhir Terbuka Singapura, hari ini.

Selepas tewas 18-21, 19-21 di peringkat suku akhir Masters Malaysia, Aaron Chia-Wooi Yik menyingkirkan beregu ranking ke-10 dunia itu,  18-21, 21-16, 22-20 di peringkat sama dalam aksi sengit selama sejam 18 minit di Stadium Tertutup Singapura.

Aaron-Wooi Yik, akan membuat perhitungan menentang beregu China, Liang Wei Keng-Wang Chan, esok, dalam merebut tempat ke final.

Beregu China, selaku pilihan ketujuh kejohanan, mengesahkan slot separuh akhir apabila dengan mudah mengatasi beregu England, Ben Lane-Sean Vendy, 21-11, 21-11.

Januari lalu, Aaron-Wooi Yik, beregu ranking keempat dunia, mara Ke final Terbuka India sebelum tewas kepada  Wei Keng-Chang, 21-14, 19-21, 18-21. – BERNAMA


Ab Rauf angkat sumpah sebagai Ketua Menteri Melaka ke-13

MELAKA: Ahli Dewan Undangan Negeri (ADUN) Tanjung Bidara, Datuk Seri Ab Rauf Yusoh hari ini mengangkat sumpah sebagai Ketua Menteri Melaka yang ke-13.

Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia Yang Amat Berhormat Ketua Menteri Melaka itu berlangsung di hadapan Yang Dipertua Negeri Melaka Tun Mohd Ali Rustam di Seri Negeri di sini, pada pukul 3.33 petang secara tertutup.

Hadir sama, bekas Ketua Menteri Melaka Datuk Seri Sulaiman Md Ali, barisan ADUN dan ahli Parlimen serta ketua-ketua jabatan.

Majlis angkat sumpah berkenaan diadakan selepas ADUN Lendu, Datuk Seri Sulaiman Md Ali yang dilantik kali kedua sebagai Ketua Menteri Melaka pada 21 November 2021, melepaskan jawatannya.

Sulaiman sebelum itu dilantik sebagai Ketua Menteri buat kali pertama pada 9 Mac 2020.

Ab Rauf, 62, merupakan Pengerusi Badan Perhubungan UMNO Melaka sejak 2018 serta Ahli Majlis Tertinggi UMNO.

Pada Pilihan Raya Negeri (PRN) Melaka yang diadakan Nov 2021, Ab Rauf yang pertama kali bertanding, menang di kerusi Dewan Undangan Negeri (DUN) Tanjung Bidara selepas memperoleh 3,559 undi dalam saingan tiga penjuru.

Anak jati kelahiran Masjid Tanah itu menewaskan calon Perikatan Nasional (PN), Datuk Mas Ermieyati Samsudin yang memperoleh 3,195 undi dan calon Pakatan Harapan (PH) Zainal Hassan (489 undi).

Beliau kemudiannya dilantik sebagai Exco Kanan Pelaburan, Perindustrian, Pembangunan Usahawan dan Koperasi negeri di bawah pentadbiran Sulaiman.

PRN Melaka itu diadakan berikutan empat ADUN kerajaan negeri diketuai bekas Ketua Menteri, Datuk Seri Idris Haron sebelum itu menarik sokongan terhadap Sulaiman.

Dalam pilihan raya itu, Barisan Nasional (BN) menang besar selepas memperoleh 21 kerusi berbanding Pakatan Harapan (PH) lima kerusi dan Perikatan Nasional (PN) dua kerusi.

Ab Rauf sebelum itu dilantik sebagai Speaker DUN Melaka pada 11 Mei 2020 ketika pertukaran kerajaan pada Mac 2020.

Sementara itu, pada Mesyuarat Perwakilan dan Pemilihan Jawatankuasa UMNO Bahagian pada 18 Mac lepas, Ab Rauf menang tanpa bertanding bagi jawatan Ketua UMNO Bahagian Masjid Tanah dan dilantik sebagai Pengerusi Badan Perhubungan UMNO Melaka oleh Presiden UMNO, Datuk Seri Dr Ahmad Zahid Hamidi pada 22 Mac lepas.

Ab Rauf mendapat pendidikan awal di Sekolah Kebangsaan (SK) Jeram sebelum menyambung pendidikan di Institut Kemahiran MARA (IKM) di Kampung Pandan, Kuala Lumpur.

Beliau telah mendirikan rumahtangga bersama dengan Datin Seri Zuriyah Aziz. – BERNAMA


FIFA beku sementara pembiayaan kepada Persatuan Bola Sepak Indonesia

JAKARTA: Persekutuan Bola Sepak Antarabangsa (FIFA) membekukan pembiayaan kepada Persatuan Bola sepak Indonesia (PSSI) selepas melucutkan hak penganjuran Piala Dunia Bawah 20 Tahun 2023 negara itu minggu lepas.

FIFA bagaimanapun menegaskan komitmen penuh untuk menyokong PSSI dalam proses transformasi bola sepak Indonesia.

“Susulan mesyuarat minggu lalu, Pentadbiran FIFA, mencadangkan sekatan sementara ke atas penggunaan dana FIFA Forward sehingga notis selanjutnya,” kata presidennya Gianni Infantino.

Dalam satu kenyataan, beliau berkata, FIFA akan menilai secara menyeluruh pelan strategik yang telah dibentangkan oleh presiden PSSI Erick Thohir di Paris pada Khamis sebelum menarik balik sekatan itu.

Sebagai susulan kepada pertemuan mereka di Qatar pada 29 Mac, Erick turut berkongsi rancangan kerajaan Indonesia untuk melabur dalam infrastruktur bola sepak di seluruh negara.

FIFA menarik balik hak Indonesia sebagai tuan rumah kejohanan 24 pasukan itu selepas dua gabenor wilayah enggan menjadi tuan rumah pasukan Israel yang turut beraksi dalam kejohanan itu.

Piala Dunia B-20 yang dijadual dari 20 Mei hingga 11 Jun sepatutnya berlangsung di enam lokasi – Bali, Bandung, Jakarta, Palembang, Solo dan Surabaya. – BERNAMA


MHO gesa NFCC koordinasi semula siasatan pihak berkuasa berkaitan dua syarikat pelaburan

PUTRAJAYA: Pertubuhan Kemanusiaan Masyarakat Antarabangsa Malaysia (MHO) menggesa Pusat Pencegahan Jenayah Kewangan Nasional (NFCC) untuk terlibat dalam menyelaras usaha agensi penguatkuasaan termasuk polis untuk membuka semula siasatan terhadap dua syarikat pelaburan tempatan yang disyaki menipu.

Bercakap kepada media selepas menyerahkan aduan dan rayuan kepada NFCC di sini hari ini, Setiausaha Agung MHO, Datuk Hishamuddin Hashim berkata, siasatan terhadap syarikat yang menjalankan pelaburan ‘Zuttelo’ dan e-ganjaran sebelum ini telah diklasifikasikan sebagai Tiada Tindakan Lanjut (NFA) dan Rujuk Lain Agensi (RLA) oleh pihak polis.

“NFCC boleh membantu dari sudut melakukan koordinasi dan kerjasama kepada agensi siasatan. Apa yang kami inginkan adalah satu penyiasatan (semula) dan pertuduhan di mahkamah,” katanya MHO akan membantu menyediakan saksi-saksi yang boleh dipercayai bagi melancarkan siasatan pihak berkuasa.

Hishamuddin berkata syarikat terlibat sepatutnya dikenakan siasatan di bawah Seksyen 415 dan Seksyen 420 Kanun Keseksaan.

Beliau mendakwa syarikat pelaburan Zuttelo telah menipu lebih 200 mangsa melibatkan kerugian bernilai  jutaan ringgit.

Pada sekitar Oktober 2020, syarikat pelaburan Zuttelo itu telah membuat tawaran pelaburan yang menjanjikan pulangan dividen atau faedah dalam bentuk Ringgit Malaysia secara bulanan, selain mendakwa modal dan pulangan pelabur dilindungi oleh panel syarikat insurans.

Menurutnya, pada awalnya para pelabur menerima pulangan dividen atau faedah dalam bentuk Ringgit Malaysia, namun pada sekitar Disember 2021, pihak syarikat memaklumkan bahawa dividen atau faedah tidak lagi diberi dalam bentuk Ringgit Malaysia, tetapi diberikan dalam bentuk Bitcoin.

Pada 15 Ogos 2022 pula, sistem atau laman web syarikat tidak dapat diakses kerana sistem sedang disenggara dan pada 5 September 2022, pelabur mendapati wang modal dan pelaburan di dalam akaun mereka telah dipindah keluar ke satu akaun lain yang tidak dikenali dan tidak dapat diakses oleh mereka.

Mengenai syarikat e-ganjaran pula, Hishammudin berkata, syarikat itu telah memperdaya lebih 100 mangsa yang telah menyebabkan kerugian jutaan ringgit.

Menurutnya, mangsa penipuan memuat turun satu aplikasi dalam talian berbentuk perkhidmatan yang memberikan ganjaran dalam talian dan antara perkhidmatan yang disediakan aplikasi itu adalah perkhidmatan penghantaran barang, platform membeli-belah barang-barang dalam talian dan pengiklanan digital.

Menurutnya, aplikasi berkenaan menjanjikan ganjaran baucar subsidi dikenali sebagai SV bagi setiap pembelian Baucar Quin (QV) yang dibuat dalam tempoh promosi dan juga bagi setiap perbelanjaan yang menggunakan QV dan SV tersebut, dan masalah mula timbul pada sekitar Januari 2022 apabila pengguna cuba memindahkan sebahagian dana QV ke akaun bank mereka namun gagal. – BERNAMA


Wanita warga emas ditahan disyaki tipu skim pelaburan – Bukit Aman

KUALA LUMPUR: Polis Diraja Malaysia (PDRM) menahan seorang wanita kerana disyaki terlibat dalam penipuan skim pelaburan yang menggunakan nama sebuah bank antarabangsa, pada 25 Mei lepas.

Setiausaha PDRM, Datuk Noorsiah Saaduddin berkata, suspek yang merupakan warga emas berusia 60 tahun berkenaan merupakan suspek utama bagi kes ini.

Beliau berkata, PDRM juga menerima dua laporan polis berhubung kes ini.

“Berdasarkan siasatan, skim pelaburan ini mula beroperasi sejak awal tahun 2023 dan menawarkan pulangan sebanyak 30 peratus hingga 70 peratus daripada modal pelaburan yang dikeluarkan.

Skim pelaburan ini turut menawarkan slot-slot saham yang menjanjikan keuntungan sehingga 100 peratus dalam tempoh 72 jam,” katanya dalam satu kenyataan hari ini.

Noorsiah berkata walau bagaimanapun, setelah mangsa membuat pindahan wang, keuntungan yang dijanjikan tidak dibayar.

Menurutnya, kes berkenaan disiasat di bawah Seksyen 420 Kanun Keseksaan kerana tipu manakala suspek direman selama lima hari bermula 26 Mei hinggan esok di bawah Seksyen 117 Kanun Tatacara Jenayah.

“Hasil semakan mendapati suspek juga mempunyai rekod lampau berkait dua kes penipuan pelaburan berkaitan penjualan minyak diesel.

“Orang ramai yang mungkin menjadi mangsa skim pelaburan ini diminta tampil segera membuat laporan polis di mana-mana balai polis berhampiran,” katanya.

Beliau berkata, PDRM menasihatkan orang ramai agar sentiasa berwaspada dan sentiasa membuat semakan secara terperinci sebelum menyertai mana-mana skim pelaburan yang menjanjikan keuntungan lumayan.

“Orang ramai juga diminta mendapatkan maklumat lanjut daripada sumber-sumber rasmi seperti portal semak mule, ‘alert list’ Bank Negara Malaysia dan Suruhanjaya Sekuriti sebelum membuat keputusan untuk menyertai skim pelaburan yang meragukan,” katanya. – BERNAMA


Op Samseng Jalanan: ‘Ikon Permotoran’ antara 284 individu ditahan

ALOR SETAR: Seorang lelaki yang juga pempengaruh media sosial dan dipromosikan sebagai ‘Ikon Permotoran’ antara 284 individu ditahan dalam Op Samseng Jalanan pada malam Aidiladha di Jalan Pegawai, dekat sini, malam tadi.

Ketua Polis Daerah Kota Setar, ACP Ahmad Shukri Mat Akhir berkata, pempengaruh berusia 23 tahun itu bersama individu lain ditahan dalam operasi yang bermula 11 malam hingga 3 pagi tadi.

“Pempengaruh yang menjadi idola dalam kalangan geng permotoran itu antara penonton yang ditahan. Kesemua 284 individu itu terdiri daripada 281 lelaki dan tiga wanita berusia antara 15 hingga 20-an dengan 10 daripadanya merupakan remaja bawah umur.

“Sebanyak 50 motosikal turut disita mengikut Seksyen 64(1) Akta Pengangkutan Jalan 1987, bagaimanapun tiada tangkapan dibuat,” katanya pada sidang media di Balai Polis Trafik Kota Setar hari ini.

Ahmad Shukri berkata, sebanyak 194 saman atas pelbagai kesalahan telah dikeluarkan antaranya tiada lesen memandu, mengubah suai motosikal, tiada cermin sisi, tiada insurans serta cukai jalan dan lesen tamat tempoh.

“Mereka akan dilepaskan selepas proses dokumentasi selesai dan bagi remaja bawah umur yang tidak mempunyai lesen, waris akan dipanggil dan saman akan dikeluarkan kepada pemilik motosikal.

“Pada pagi raya korban ini, mereka telah ‘mengorbankan’ diri sendiri… sayang kerana golongan muda inilah yang bakal menjadi aset negara pada masa hadapan, jadi saya harap mereka tidak akan mengulangi kesalahan yang sama,” katanya.

Dalam pada itu, Ketua Polis Kedah, Datuk Fisol Salleh turut hadir ke balai berkenaan dan memberikan nasihat kepada semua yang ditahan. – BERNAMA